B multzoko bigarren itzulia hasiko da > universitario bilbao rugby\nB multzoko bigarren itzulia hasiko da\nuniversitario bilbao rugby > BERRIAK > Barbarians > B multzoko bigarren itzulia hasiko da\n27 maiatza, 2021\nValtecsa UBR “B”k Zaisa Txingudi taldea hartuko du larunbat honetan, eta partida horrekin Valtecsaren euskal ligako taldeak bigarren itzulia hasiko du.\nOrain arte Barbariansek “B taldean” parte hartu du meritu handiz, partidarik galdu gabe eta kalitate handiko norgehiagokak eginez, eta batez ere, aurreko talkan erakutsi zuen bezala, ezer galdutzat eman gabe eta azken txistua jo arte borrokatuz.\nFase honetako lehen partidan Valtecsa UBR-k mendean hartu zuen Irungo taldea multzoko azken postuan helduko da hitzordura.\nSailkapeneko postu desberdinetan daude bi taldeak, baina ez da lehia erraza izango; beraz, jokalari bizkaitarrak buru-belarri aritu beharko dira, jokoan dauden puntuak eskuratu ahal izateko, eskarmentu handiko aurkari borrokalaria izango baitu aurrean.\nPalomeroren taldeak martxa onarekin jarraitu nahi du ligan, bere jokoa egiten saiatuz eta beste garaipen bat bilatuz, bigarren fase honetan lana ondo egiten jarraitu ahal izateko.\nPartida ateak itxita jokatuko da, egungo osasun-egoeraren ondorioz. Streaming bidez emango da UBR-ren Youtubeko kanalean.\nValtecsa UBR “B” vs Zaisa Txingudi RC / Euskal Liga-Senior 1 Maila\nLarunbata 29. 17:00etan / Bilbao


Euskal Herrian 16 urtetik gorakoen %16,5a euskaldun trinkoa da | Cursos de Verano UPV/EHU\nEuskal Herrian 16 urtetik gorakoen %16,5a euskaldun trinkoa da\nBingen Zupiria: “Euskal hizkuntza ezagutzen dugunon bihotz, buru eta ezpainetan dagoen edo ez dagoen zerbait da”\n“Euskal hizkuntzaren inguruko ikerketek herritarrok hizkuntzarekiko dugun ezagutza maila eta ohiturak jakiten laguntzen digute hizkuntzaren osasun egoera zein den ulertzeko”. Halaxe baieztatu du Bingen Zupiriak, Kultura eta Hizkuntza Politikako sailburuak Eusko Jaurlaritzaren eta Soziolinguistika Klusterraren artean antolaturiko “Euskararen erabilera: egoera, bilakaera eta norabidea, datuen argitan” izeneko ikastaroan. Sailburuak ikerketak “eraginkoarrak” izan daitezen, “pertzepzioez aratago” joateko beharra azpimarratu du, “euskal hizkuntza ezagutzen dugunon bihotz, buru eta ezpainetan dagoen edo ez dagoen zerbait” dela baieztatuz. Ildo horri jarraiki, Bingen Zupiriak, hizkuntza politikak “bere fruituak ematen” dihardutela esan du, bai eta politika hauen helburuak “anbizioso” izateaz gainera, “egingarriak” izan behar dutela ere. “Azken batean, politika hauek ezartzeko pertsonak izan behar ditugu beti buruan. Pertsonek hizkuntza nola erabiltzen duten jakin behar dugu, hizkuntza erabiltzeko nola motibatu behar dugun ezagutzeko”.\nJarraian, Eusko Jaurlaritzako Hizkuntza Politikarako Sailburuordetzako plangintza eta azterlaneko arduradun den Jon Aizpuruak ikerketa aurkeztu du ikastaroan. “Ikerketa 8.200 ikesten bitartez egin zen Euskal Herriko zazpi lurraldeetan” azaldu du. Ikesten emaitzen arabera, “Euskal Herriko populazioaren %69ak beti erdaraz egiten du, %5,2ak oso gutxi euskaraz, %9,2ak euskaraz erdaraz baino gutxiago, %6,2ak euskaraz erdaraz beste eta 10,3%ak euskaraz erdaraz baino gehiago”. Plangintza eta azterlaneko arduradunaren arabera, Azkeneko bi multzook, hau da, “euskaraz gutxienez erdaraz beste egiten dutenetik gora daudenei euskaldun trinko deritzegu, eta bien portzentaiak gehituz gero, %16,5a osatzen dute”. Ikerketako gainerako datu eta grafikoak ehuneko honen gain egin direla azaldu du, 1991tik aurrerako gainerako ikerketen emaitzekin alderatuz “tendentziak identifikatzeko”.\nAski jakina da ez dela berdina euskara etxean, lanean edo eremu publiko batean erabiltzea, “horregatik ikerketan euskararen tipologiaren sailkapen bat egin da ‘etxeko erabilera’, ‘lagunarteko erabilera’ eta ‘eremu formaletako erabilera’ ezberdinduz”. Halaber, “eremu geografikoa beste faktore garrantzitsu bat da”, tokian tokiko errealitate soziolinguistikoak hizkuntzaren erabilera “baldintza baitezake”. Era horretan, euskararen erabilera erkidegoka sailkatuz gero, EAEk du euskal hiztun trinko gehien %20,5arekin. Nafarroak %6,6 eta Nafarroa Beherea eta Zuberoa aldiz, %8,1. Bestalde, alderaketa hau lurraldeka eginez gero, Gipuzkoa (%39,5), Nafarroa Beherea eta Zuberoa (%27,9) eta Bizkaia (%13) dira euskal hiztun gehien biltzen dituzten lurraldeak. Eta alderantziz, Lapurdi (%5,2), Araba (%5,6) eta Nafarroa (%6,6) dira euskaldun gutxien dituzten lurraldeak.\nEgoera honen eboluzioari erreparatuz gero, “orokorrean tendentzia gorantz egin duela dirudi”. 1991ean euskaldun trinkoen kopurua 325.600koa zen eta 2016koa aldiz, 437.700koa izan zen, “%34,43ko igoera alegia”. Baina errealitate hau erkidegoka sailkatzean tendentzia gorakor hau “Iparraldeko lurraldeetan ematen ez dela ikusten dugu”. Bertan, 1991an 29.300 euskaldun trinko zeuden eta aurreko urtean aldiz, 20.300 baino ez”. Tendentzia hori beherakorra izango dela dirudien arren, badaude itxaropentxu izateko beste arrazoiak. “EAEko probintzia guztietan tendentzia gorakorra ikusten dugu”, Gipuzkoan bereziki, non duela 26 urte euskaldun trinkoen ehuneka 33,1koa zen eta 2016an 39,5koa izan zen. Bestalde, Arabak hazkunde “esanguratsua izan du”, Nafarroak bezalaxe. Lehenak %5,1ekoa, eta bigarrenak 2011 eta 2016artean %1,6koa. Hala ere, Jon Aizpuruak datuok isladatzen duten tendentzia hauek “benetan ematen ari dela ziurtatzeko” hurrengo ikerketako emaitzei erreparatu beharko zaiela azaldu du “errore estatistikoa ez dela bermatzeko”.\nEuskararen etxeko erabilerari dagokionez, “etxeko erabilera orokorra 1991 eta 2016 artean, tartean beheraldi batzuk izan diren arren, %15,5an mantendu dela esan dezakegu”. Bikotekidearekiko harreman euskaldunak %2,6ko “jaitsiera nabarmena” izan zuen 1991 eta 2001 artean, “baina tendentzia gorakorra berreskuratu da berriro ere” 2001eko %10,7tik aurreko urteko %12,2ra igoz. Bestalde seme-alabekiko euskaldun trinkoen portzentaia %18,7koa izan zen 2016an eta neba-arrebekikoa berriz, %16,9koa.\nSalkapena adinka egiten badugu, “1991an euskaldun trinkoen portzentai handiena 65 urtetik gorakoen artean zegoela ikusten dugu, %20,6arekin. 2016an ordea, 16 eta 24 urtekoak dira euskara gehien dakitenak 21,8%arekin”. Sailkapen hau erkidegoka banatzean hizkuntza politiken eragina nabari dezakegu. Izan ere, 2016ko inkestan EAEko gazte euskaldunen tendentzia gorakorra baieztatzen da, Iparraldeko beherakortasunaren aurrean, hots, 65 urtetik gorakoak %13,5a dira eta 16 eta 24 urtekoak %4,3a.\nJarraian, Jon Aizpuruak hizkuntzaren gaitasunaren araberako sailkapenaren emaitzak aurkeztu ditu. Sailkapen honen arabera, Euskal Herriko biztanleen %28,4a euskalduna da, %16,4a euskaldun hartzailea eta gainerako %55,2a erdalduna. Errealitate honen arrazoiak argudiatzeko, ikerlariak “etorkinen eragina” aipatu du. “Etorkinek, logikoa den bezala, hizkuntza ikasteko zailtasunak izaten dituzte eta bertakoek haiekin harremantzean euskararen erabilera gutxitzen da. Fenomeno hau lurralde askotan antzematen da”. Urteen arteko hiztunen euskal erraztasunaren bilakaera neurtuz gero, “1991an euskal elebidunak %34a, elebidun orekatuak 27,7a eta erdal elebidunak %37,8a zirela ikusten da”. Aldiz, 2016an erdal elebidun gehiago identifikatu ziren ikestan (%44,5a). Halaber, euskal elebidunak %26a osatzen zuten eta elebidun orekatuak, bestalde, %29,5a. Adinaren arabera kategorizatuz, orokorrean gazteak erdal elebidunak dira (%56,7) eta 65 urtetik gorakoak, euskal elebidunak (%42,2%).\nGainera, 1991an euskaldunen %79,3a euskaldun zaharrek osatzen zuten eta 2016an %50,2a. “Euskaldun berrien portzentaia, aldiz, nabarmen igo da 13,6%tik %36,2ra”. Jon Aizpuruak eskolen eta euskaltegien lana azpimarratu nahi izan du, “berebiziko garrantzia” izan dutela baieztatuz. Baina euskalduntze lan horretan familiak ere bere tokia du. “Datuak familia euskaldunetako 3 eta 15 urte arteko seme-alaben hizkuntza euskara dela erakusten dute %93an”. Portzentai hori gurasoak erdaldunak diren einean jaisten doan arren, “Euskal Herriko haurrek orokorrean familian euskararen garrantzia handia” dela aipatu du.\nJon Aizpuruak Euskal Herriko biztanleek euskararen erabilera sustatzearen inguruko jarrera “aldekoa” dela baieztatu du, %55,8arekin. ‘Ez alde ez aurka’-k %28,2ko pisua du, %18ko ‘aurka’-ren aurrean. “Beraz, euskal gizarteak euskararen alde egiten duela esan dezakegu”.


topic_facet:"Elektrizitatea eta Elektronika (Lanbide Arloa)" topic_facet:"Mantentze-lan elektromekanikoa (Heziketa Zikloa). Erdi maila" topic_facet:"Linea automatizatuen muntaia- eta mantentze-lanak (Modulua)" topic_facet:"Elektrizitatea eta automatismo elektrikoak (Modulua)" genre_facet:"Curriculumeko baliabideak" author_facet:"Etxabe, Mari Karmen"\nProposatutako gaia: Elektrizitatea eta Elektronika (Lanbide Arloa) Proposatutako gaia: Mantentze-lan elektromekanikoa (Heziketa Zikloa). Erdi maila Proposatutako gaia: Linea automatizatuen muntaia- eta mantentze-lanak (Modulua) Proposatutako gaia: Elektrizitatea eta automatismo elektrikoak (Modulua) Generoa / Forma: Curriculumeko baliabideak Egilea: Etxabe, Mari Karmen\n1 Automatizazioa eta robotika industriala (Heziketa Zikloa). Goi maila Elektrizitatea eta Elektronika (Lanbide Arloa) Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa Linea automatizatuen muntaia- eta mantentze-lanak (Modulua) Mantentze-lan elektromekanikoa (Heziketa Zikloa). Erdi maila 1 Mekanizazioa (Heziketa Zikloa). Erdi maila 1 Muntaia- eta mantentze-lan elektriko/elektronikoak (Modulua) 1 Neurketa eta Erregulazio Sistemak (Modulua) 1 Sistema automatizatuak (Modulua) Guztiak ikusi ... gutxiago ...


Errealaren baitako hausnarketak DOKBIZIA saioetan | Zinea\nErrealaren baitako hausnarketak DOKBIZIA saioetan\nEgilea Erredakzioa|2020-02-13T12:50:13+02:00otsaila 13, 2020|\nHirugarrenez, arlo ezberdinetako artistak batuko dituen DOKBIZIA saila Nafarroako Zinema Dokumentaleko Nazioarteko Jaialdiaren egitarauaren parte izango da. Baluarten, Gayarre Antzokian eta Iruñeko Planetarioan errealaren baitan lan egiten ari direnen arteko topaketak, antzerki saioak, hitzaldiak, tailerrak eta proiekzioak egingo dituzte.\nAste gutxi batzuk baino ez dira falta 2020ko Ikuspuntu jaialdia hasteko (martxoaren 3tik 7ra), eta antolatzaileak astebetez Iruñea zinemaz eta kulturaz beteko duten egitaraua osatzen ari dira. Sail ofizialean lehiatuko diren filmen zerrenda argitara eman zuten urtarrilean, baina arlo asko ukitzen dituen hitzordua izanik, bestelako jarduerek ere protagonismoa izango dute Nafarroako hiriburuan.\nDOKBIZIA saila 2018an inauguratu zuten, eta ordutik, artearen, performance-aren, antzerkiaren eta poesiaren bitartez erreala denaz hausnartzeko moduak eskainiko ditu. Horretarako, esparru ezberdinetan landuak diren artista, zinemagile eta teorikoak bilduko dira Iruñeko hainbat egoiztetan, besteak beste, Rabih Mroué, Aurora Fernández Polanco, Carlos Casas eta Hila Peleg.\nRabih Mroué artista libanoarrak, esaterako, “Make Me Stop Smoking” hitzaldia eskaintzeaz gain, Huarteko Arte garaikideko Zentroan tailer bat gidatuko du. Aurora Fernández Polanco akademiko eta kuradorearekin egindako solasaldira ere hurbiltzeko aukera egongo da. Carlos Casasek, bestalde, “Cine para todos los oídos” saioa egin “Cemetery” bere azken filma aurkeztuko ditu Planetarioan. Sail Ofizialeko epaimahaiko kide den Hila Peleg komisario eta zinemagileak “Uncut: del archivo de películas de Gordon Matta-Clark” hitzaldia emango du, eta bertan artista estatubatuarraren film zatiak eta bideoak erakutsiko ditu.\nProgramazioa osorik, hemen.


Errazkinen eta Intxaurrandietaren aldeko ebazpena berretsi du Espainiako Kontu Auzitegiak - Uztarria (Azpeitia)\n2019ko eka. 10a, 16:33\nIñaki Errazkin. Ikusi haundiago | Argazki originala\nEspainiako Kontu Auzitegiak Iñaki Errazkin Ingurumen diputatu ohiaren eta Ainhoa Intxaurrandieta Gipuzkoako Hondakinen Kontsortzioko (GHK) presidente ohiaren aldeko epaia berretsi du, eta beraz, horiek ez dute ordaindu beharko Zubietako errauste plantaren lanak geldiarazteagatik akusazioak –GHKren egungo zuzendaritza– ezarri nahi zien 46 milioi euroko zigorra. 2013an Zubietako errauste plantaren lanak gelditzeak "eragindako kalte ekonomikoa" beren gain har zezaten nahi zuten GHKren gaur egungo buruek –PSE-EE eta EAJ–, baina auzitegiak joan zen urriaren 10ean emandako ebazpena berretsi du.\nEH Bildu koalizioa Gipuzkoako Foru Aldundiko agintean zela, GHK-ko orduko buruek bertan behera utzi zuten Zubietan errauste planta eraikitzeko aurreko legealditik martxan zen kontratua; EH Bilduk jakinarazi zuen kalte-ordainak itundu zituela enpresa eraikitzaileekin —8,2 milioi ordaindu zizkion kontsortzioak adjudikazioa zuen enpresa taldeari—. 2013an Zubietako erraustegiaren lanak gelditzeak "eragindako kalte ekonomikoa" beren gain har zezaten nahi zuten GHKren gaur egungo buruek. Bi bidetatik jo zuen GHK-k auzitara: batetik, ohiko auzitegietatik; eta bestetik, Kontu Auzitegitik. Lehen bide hura joan zen urtarrilean iritsi zen bukaerara; izan ere, Espainiako Auzitegi Gorenak ebatzi zuen baliogabea izan zela erraustegiaren kontratua bertan behera uzteko erabakia. Kontu Auzitegian, berriz, botere desbideraketa larria egiteagatik salatu zituen GHK-k Bilduko bi agintari ohiak, baina kasu horretan, auzitegiak Errazkini eta Intxaurrandietari eman die arrazoia.\nDonostiako auzitegi batek kontratua bertan behera utzi izana legez kanpokotzat jo ondoren, 2017ko urriaren 16an erabaki zuen GHK-k bi lagunak auzitara eramatea. PSE-EEko eta EAJko batzarkideek bozkatu zuten agintari ohiak auzitara eramatearen alde, eta EH Bilduko kideek aurkako boza eman zuten. Joan zen urrian Errazkinen eta Intxaurrandietaren aldeko epaia kaleratu zuen Espainiako Kontu Auzitegiak, kontratua ez eteteak are galera handiagoak eragingo lituzkeela argudiatuta. Urriaren 29an epaiari helegitea jartzea aztertzeko ez-ohiko batzarra egin zuen GHK-k; PSE-EEko eta EAJko kideek errekurtsoa aurkeztearen aldeko boza eman zuten eta helegitea aurkeztu zuten Espainiako Kontu Auzitegian bertan.\nHerri Eskolak egin dituzte Gaztetxean, 'Euskal Estatu sozialista eraiki!' lelo hartuta\nJendetza elkartu da plazan Altsasuko gazteei ezarritako epaia salatzeko


Euskal hedabideen sektorearen datuak: zabalpen handia, borondate publikoa eta elkarlanerako asmoa – Hekimen\nEuskal hedabideak ia Euskal Herri osoan zabaltzen dira, paperezkoak dira gehienak, eta tokikokak dira hirutik bi. Gehienak Hekimen Euskal Hedabideen Elkartean daude, eta ekoizpen tamaina esanguratsua dute: urtean 57 mila orrialdetik gora eta 30 mila telebista eta irrati emisio ordu sortzen dituzte. Papera, gehiena ordaindutako harpidetzen edo zuzeneko salmenten bidez banatzen da.\nHedabide gehienek ekoizpena handitu dute azken bost urteotan, eta, krisiak eta diru laguntzen beherakadak gogor jo duen arren, nabarmentzekoa da berrikuntza arloan egindako ahalegina, eta aurrera begira erakusten duten konpromisoa: lan prozesuaren eta produktuen gaineko berrikuntzak aurreikusten dituzte gehienek –aurreko urteen antzera, nahiz eta produktuetan berrikuntzak sartuko dituztenak gutxiago izan aurreko urteetan baino–. Banaketaren eta marketin eta sustapenaren gaineko hobekuntzak, aldiz, areagotu egingo dituztela azaldu dute hedabideek.\nIrudian paperezko euskal hedabideen zabalpena\nDatu hauek Euskal Hedabideen Behategiak (behategia.eus) eman ditu. Hekimen elkarteak, Euskal Herriko Unibertsitateak (UPV/EHU), Deustuko Unibertsitateak eta Mondragon Unibertsitateak elkarlanean sorturiko erakundea da Behategia, eta bere helburuetako bat da euskaraz diharduten hedabideen datuak jaso eta interpretatzea. Datutegia (http://datutegia.behategia.eus), beraz, sektorea ikustarazteko eta haren etorkizuneko lan ildoak diseinatzeko ezinbesteko tresna da, hiru datu mota biltzen eta bilduko dituena: Euskal Herri osoko datu sozioekonomikoak —lurraldea, demografia, azpiegitura, administrazioa, ekonomia, heziketa eta hizkuntza—; euskal hedabideen sektorearen egiturazko datuak —ekoizpen-maila, banaketa eta merkaturatze sistema, sustapena eta marketina, enpresa egitura eta azpiegitura teknikoak, berrikuntza-maila, gastu eta aurrekontuak, diru iturriak eta finantzazioa—; eta Euskal Herriko administrazioen hainbat datu publiko —audientziak, diru laguntzak eta Europako beste hizkuntza gutxituen inguruko datuak—. Datutegia Gaindegiaren laguntza teknikoarekin eta Gipuzkoako Foru Aldundiaren diru laguntzarekin garatu da.\nOrain arte inoiz egin gabeko datu bilketa handi honek garrantzi estrategikoa dauka euskal hedabideentzat, eta Datutegia eta Behategia bera sektorearen elkarlanerako apustuaren froga bikainak dira, Hekimeneko bazkideek datuak partekatu eta ikerlarien eta administrazioen esku jartzeko erakutsi duten borondatea dagoelako proiektuaren oinarri berean.\nDatuok euskal hedabideek lurralde osoan duten zabalpen handia nabarmentzen dute. Gipuzkoako ia udalerri guztietara iristen dira paperezko tokiko hedabideak, eta Bizkaian, berriz, euskaldunen erdia bizi den herrietan zabaltzen dira. Nafarroan, batez ere iparraldean zabaltzen da eskaintza, eta telebista emakiden ugaritzea eta Euskalerria irratia eta Xaloa Telebista komunikabide historikoen legeztatzea izan da azken urte honetako gertakaririk garrantzitsuena. Araban, lurralde osorako komunikabidea sortu berri da, Alea. Ipar Euskal Herrian, tokiko irratiek tradizio handiko ibilbideari eusten diote, federazio batean bilduta.\nAraba %2, Nafarroa %17, Bizkaia %23, Gipuzkoa %58\nTokikoak %68,1, Tematikoak %22,7, Nazionalak %7,4, Lurraldekoak %1,9\nPaperezko argitalpenak %41,7, Internet bidezko hedabideak %36,1, Uhin bidezko irratiak %16,7, Telebistak %5,6\nHedabide hauek, funtzio sozial garrantzitsua betetzeaz gain —legez aitortuta dagoen eskubidearen bermea, alegia euskaldunok euskaraz informatuak izateko eskubidearen bermea—, sektore ekonomikoa ere egituratzen dute. 530 zuzeneko lanpostu sortzen dituzte Hekimenen baitan dauden 57 elkarte edo enpresek. Hamar langiletik sei emakumeak dira, eta portzentaje hori handiagoa da tokiko hedabideetan. Enpresa egiturari dagokionez, enpresa gehienak oso txikiak dira, bost langiletik beherakoak, eta 25 langile edo gehiago dituzten hiru enpresa daude. 23,5 milioi euro inguruko aurrekontua kudeatzen dute denen artean. Zuzenean kontratatutako langileez gain, 600 kolaboratzaile-freelance inguru eta mila boluntariotik gora ari dira lanean sektorean. Trukean ordainik jaso gabe beharrean ari diren gizon-emakume hauen ekarpena funtsezkoa da sektorearentzat, eta ondo irudikatzen du euskal hedabideen sortzezko izaera: herri ekimenak sortuak eta herri ekimenetik gertukoak.\nOrdaindutako harpidetzak dira, paperezko hedabideen kasuan, diru iturririk nagusienetako bat, baina nabarmentzekoa da doaneko harpidetzen kopuru altua: %47. Horrek irisgarritasuna ziurtatzen du, etxe askotara iristeko gaitasuna. Interneteko jarduna, berriz, gora ari da etengabe. 2014. urtean, 12.5 milioi sesio (bisita) izan ziren Hekimeneko webgune desberdinetan. Batez-beste, hileko milioi bat pasatxo beraz. 2011. urtetik 2014. urtera bitartean, %32an igo ziren bisitok, eta azken urtean goranzko joera indartu egin da. Lehen seihilekoak soilik kontuan hartuz gero, 2011. urtetik 2015. urtera %73.6 igo ziren bisitak. Joera horren erakusgarri, 2015. urteko maiatzean bildu zuten Hekimeneko webguneek inoizko bisita gehien: 1.784.677 hain zuzen ere. Euskal hedabideek osatutako Hekimen Analytics tresnari esker, Interneteko kontsumoen hileroko jarraipen estua egin dezakete hedabideek, bai norberaren datuena zein sektore osoarena, bai Hekimeneko gainerako hedabideena ere.\nPublizitate instituzionala diru sarreren %10etik beherakoa izan zen 2014an, eta urte hori galerekin itxi zuten hamar hedabidetatik zortzik. Hedabide gehienek adierazi dute, hala ere, jarduerari eusteko konpromisoa, eta banaketan eta marketin eta sustapenean hobekuntzak egingo dituztela iragarri dute. Sektorearen autofinantzazioa %63,7 da, eta portzentaje hori %70era iristen da hedabide nazionalen kasuan. Diru laguntza publikoei dagokienez, Hizkuntza Politikarako Sailburuordetza (HPS) da iturri nagusia (ekarpen publikoaren %54 inguru), eta udalen ekarpena %25koa da.\nAndoain, 2016ko urria\n© 2020 hekimen\nMartin Ugalde kultur parkea, gudarien hiribidea 29, 20140 Andoain


Arabatik: Batasuna, EHAK eta ANV\nBatasuna, EHAK eta ANV\nIgandean irakurri nion Iñigo Urkulluri behar bada Batasuna baztertu eta EHAK eta ANVrekin hitz egiteko garaia dela. Nik adina ondo daki Iñigok aipatu sigla guzti horiek mundu bakarra osatzen dutela. Pentsamolde antzekotsua eratzen duten giza-taldeok hor daude gure ondoan, gure familietan, gure koadriletan, eta, sarri asko, bat egiten dugu beraiekin bai kuestio politikoetan, bai gai kulturaletan eta bai sozioekonomikoetan ere. Nik ez dut zalantzarik: botoak eduki eta erakundeetatik kanpo ordezkaritzarik gabe gelditu direnak integratu egin behar dira. Ziur badaudela moduak.\nEz da berdin izango Ondarroan edo Bilbon. Zergatik? Batean ANVk eskuratu duelako, ustez, gehiengoa. Bestean, ordea, gutxiengoa dira. Ez batean ez bestean ez dute ANVkoek ordezkaririk. Ez da egoera zuzena. Denok azaldu gara kandidatura horiek kanpo utzi dituen Legearen aurka, baina legearen beraren izenean normaltzat jotzen dugu sortutako egoera. Egongo da zeozer gure eskuetan. Egongo dira erak eta bideak erakundeetatik kanpo utzitakoak erakartzeko.\nLehendik ere esanda dugu oso zaila dela urteak joan eta urtea etorri tentsio politikoari eustea, batik bat herri txikietan, herri euskaldunetan, lagun arteko eta familietako giroan. Gure herri askotako zati esanguratsua osatzen dute ANV, Batasuna edo EHAKkoek. Ez gaude herriaren alde lan egiteko prest dagoen hainbeste jende bazterrean uzteko. Ezin da horrenbeste giza-baliabide xahutu. Bila ditzagun aukerak ezker abertzaleko herritar horiek normal-bideratzeko.\nZer gertatuko da norbait erailtzen badu ETAk? Galdera ez dago lekuz kanpo. Su-etena apurtuta egonda ere, gaurko egoeran, erailketarik gabe, posiblea eta beharrezkoa da ANVko jendea erakundeetan sartzea. Eta heriotza baten aurrean zer? Orduan ordukoak. ETA izango da berak burututako ekintza eta, kasua balitz, erailketen arduradun bakarra. Bakoitzak jakingo du nolako jarrera hartzen duen zerraldo baten ondoan, umezurtzaren negarren aurrean.\nEuskal Herriko herri txiki eta ertain askotan zaila da, benetan, egunerako bizia zenbait alderditako kideentzat. Hainbesteraino, ezen inork gutxik gura baitu bere burua eskaini herriaren ordezkari izateko Herriko Etxe edo Udaletxeetan. Elkarlanari ekin beharko diogu, eta ez norabide bakarrean, guztietan baizik.


Pirinioetako mendebaldeko muturrean dagoenez, Nafarroaren kokapen estrategikoak mendi ibili anitz egiteko aukera ematen dio mendizaleari: ibilaldi lasaiak, igoerak, eta zailtasun handiagoko bideak arituentzat. Nafarroako bideek edertasun handiko natura-guneak zeharkatzen dituzte. Herri xarmangarriak, monumentu interesgarriak, edo ura ohiko protagonista duten paisaiak ezagutzeko parada izanen du ibiltariak.\nAtal honetan bide balizatuak aurkituko dituzu. Hiru bide mota daude: Herribidea (ikur berdeak eta zuriak dituena, 10 km baino motzagoa) eta Ibilbide Laburra (ikur hori eta zuriak dituena, 10 eta 50 kilometro bitartekoa). Eskaintza tradizio handiko beste ibilbide batzuekin osatzen da, hala nola Donejakue bidea edo Bide Berdeak, edo berriago batzuk, adibidez, Argako Ibai Pasealekua edo Inaziotar Bidea, edo perretxikoetan, trikuharrietan, usategietan, etab., inspiratutako ibilbide tematikoak.\nWebgune interesgarriak, Nafarroan kirola egiteko informazio zabala eskaintzen duena. Mendi-ibiliaren gaineko erreferentzia berezia aurkitzen ahal dira:\nIrakurri, faborez, oinarrizko segurtasun-gomendio hauek mendian ibiltzen hasi baino lehen.


Euskaldunak Uruguain - Filipinetatik\nHasiera » Lagunak » Euskaldunak Uruguain\nAtalak: Lagunak, Uruguai\nAlberto Irigoyen eta bere alaba Carolina.\nIrigoyen sendiak begikotasunez hartu nau beti, eta, batez ere, Carolinak, alaba txikiak. Bidai honen hasieran beso zabalekin egin zidaten harrera Montevideon. Hori gutxi ez balitz Punta del Esten ere itxaron naute pedalei etenaldi bat emateko. Horrela gainera, Hego Ameriketako inguru honetan oso modan dagoen hiria berrezagutzeko aukera izan dut.\nItsasotik metro eskas batzuetara, Rocotecos izeneko etxearen atzealdean ibili gara solasean Alberto Irigoyen Artetxe eta ni. Alberto estantzia (etxalde) batean lan egiteaz gain, euskal diaspora kontuetan espezializatutako historialaria da. Ikerketa liburuez aparte bi nobela historiko ere baditu argitaratuak. Hau da matea hartzen genuen bitartean elkarrizketatik ateratakoa:\nNoiz piztu zitzaizun zure euskal jatorrienganako jakin mina?\nBetidanik izan dut. Txikiak ginenean gure aitona Pedro Artetxe bilbotarrak Euskal Herria maitatzen erakutsi zigun. Bera 1906ean iritsi zen Uruguai aldera. Gerra Zibila eta gero Eusko Jaurlaritzak erbeste uruguaitarrean zuen ordezkari bihurtu zen.\nZure lehen abizena Irigoyen da. Nondik etorri ziren irigoyendarrak?\nIkertu dudanaren arabera Donibane Garazitik etorri omen zen nire birraiton baten abizena da.\nNoiz hasi ziren euskaldunak Uruguaira emigratzen?\nBetidanik egin dute, Espainiako kolonia bihurtu zenetik. Nolanahi ere, migrazio uholdea 1836. urtean hasi zen. Uruguaira euskaldunak immigratzeko erabakia politikoa izan zen. 1836. urtean Uruguai independentzia eskuratu berria zuen eta eskulanaren premia handia zuen. Honela, gobernuak hasiera batean behar hori asetzeko jatorri alemaneko langileetan pentsatu zuen, baina alemanak katolikoak ez zirenez aukera hori baztertu egin zuten. Azkenean euskaldunetan pentsatzen hasi ziren. Garai haietan euskaldunak langile onen fama zuten eta katoliko zuriak ziren gainera. Baina arazo txiki bat zegoen. Garai haietan Uruguai eta Espainiaren arteko harremanak etenak zeuden Uruguairen independentzia zela eta. Montevideoko gobernuak orduan espainiar pasaportea ez zuten euskaldunetan pentsatu zuen, alegia, Lapurdi, Nafarroa Behera eta Zuberoko lurraldeetako pertsonetan. Uruguaiko Errepublikak immigrazioa bultzatzeko bulego bat ezarri zuen Baionan. Hurrengo urteetan milaka euskaldun Uruguaira joan ziren lanera.\nJosu | 2011-02-22 at 15:45\nAupa Iker, oso interesgarria posta. Entzuna nuen euskaldunen berri, baina ez nekien historia zehatza. Zorte on bidaian!!\nIker | 2011-02-22 at 21:24\nLagun baten dokumentalaren aurrerapena 😉


Iñaki Burunza soraluzearra garaile bolotan Bergarako jardunaldian - Debagoiena - Goiena.eus\nIñaki Burunza soraluzearra garaile bolotan Bergarako jardunaldian\nMirari Altube 2018-04-15 10:58\nGipuzkoako hiru txirlo bolo joko txapelketako laugarren jardunaldia jokatu zen atzo, apirilak 14, Bergaran. 45 bat lagun elkartu ziren San Joxepeko bolatokian eta Soraluzeko Iñaki Burunza izan zen nagusi sei txirlo botata; harekin berdinduta, beste sei txilorekin, geratu zen Bittor Jimenez bergararra.\nGiro polita sortu zen Bergarako bolatokiaren bueltan; parte-hartzaile asko eta jokoarekin gustura: "Bolatokia ondo zegoen eta jendeak gustura jardun du. Erakustaldi dotoreak egin dituzte hainbatek txirlo guztiak jota", adierazi du Sebas Aranzabal elgetarrak, txapelketan parte hartzen dabilenak.\nHona hemen atzoko txapelketaren sailkapena:\nIñaki Burunza (San Andres taldea): 6 txirlo\nBittor Jimenez (San Joxepe taldea): 6 txirlo\nBittor Astigarraga (Asola Berri taldea): 5 txirlo\nGotzon Uranga (Lastur taldea): 5 txirlo\nBittor Ugarteburu (Asola Berri taldea): 5 txirlo\nUnai Loiola (San Migel taldea): 5 txirlo\nSailkapen buruan Unai Loiola\nGipuzkoako txapelketak bederatzi jardunaldi ditu, hortaz, beste bost geratzen dira eta sailkapen nagusian aldaketa asko egon daitezke. Oraingoz, Elgoibarko Unai Loiola da nagusi, 17 txirlo jota. Azken jardunaldia maiatzaren 26an izango da.\nEkainaren 2an, ostera, Lehendakari Txapelketa jokatuko da Elgetan; egun bakarreko jardunaldia da hori. Eta orduan banatuko dizkiete sariak Gipuzkoako txapelketako irabazleei.


Irene Larraza: «Euskal eragileek ez dute arazorik izaten kalitate estandarrak betetzeko» | Kultura | Berria\nIrene Larraza. Etxepare Euskal Institutuko zuzendaria\nMugak aukera bihurtu dituzue.\nNahiko genuke. Leihoak nahitaezkoak dira. Batzuk urtetik urtera errepikatzen dira azoketan, jaialdietan... Era berean, 2019an Eskozian egindako egitasmoak leiho bat irekitzea izan zuen helburu, leiho zabalago eta iraunkorrago bat sortzea. Beste urrats bat ere egin daiteke, joan-etorriko bidaiak planteatu, kulturaren bidez elkar ulertzeko erabiliz. Askotan, hizkuntza gaitasuna bereizten duen ezaugarri bat bezala interpretatzen da, eta kontrakoa da: zubi berriak eraikitzen dira, beste diplomazia batzuk gainditzen dira, izan politikoa, izan ekonomikoa. Horiek beren indarra dute, baina kulturaren bitartez haien mugak ere gaindi daitezke.\nNola moldatu dituzue lan ildoak gaur egungo egoerara?\nEsaterako, mugikortasuna sustatzen dugun alorretako bat da, eta osasun larrialdi honetan, oso mugatua gelditu da. Bestalde, eragile askok martxorako lotuak zituzten emanaldiak. Hitzartuta zeuden, baina egin ezin izan ziren egitasmo horiek denak beste modu batean hartu ditugu aintzat diru laguntzetarako, horiek lotzen egindako lana konpentsatzeko. Datorren urteko eredua zehaztu gabe dugu, baina argi dugu diru laguntzek automatikoagoak izan beharko dutela ahal den neurrian, eragileei likidezia eskaintzeko, eta kopuruetan ere malguago jokatu beharko dugula, administrazioaren burokraziak uzten digun neurrian. Inkesta bat egin dugu sortzaileekin, diagnostiko bat egiteko helburuarekin, eta hori eskuetan dugula ari gara plangintza egiten.\nZer irudi dauka egun euskarak nazioartean?\nUste dut euskarak baduela erreferentzialtasun bat bere izaera bereziagatik. Euskara ezaguna da —testuinguru batzuetan gehiago— sailkaezina, zaharra eta jatorri misteriotsuduna delako, eta horrek erakargarri bihurtzen du, normala denez eta merezi duenez. Erakargarri bihurtzen du ere bai erabilgarritasunak: euskarak alor guztietarako balio du, eta gure sortzaileek hori erakusten dute azkenean.\nEta Etxeparek nola eragin du ezagutza horretan, zure ustez?\nEtxeparek egiten duen zubi lana ezinbestekoa iruditzen zait. Besteekin buruz buru egiten dugu lan, lotsarik gabe, eta hala hartzen gaituzte, ikusten dutelako gogoa dugula eta badakigula zer egiten ari garen. Baina, harreman horiek egon arren, programatzaileek ez lukete ezer programatuko sorkuntzek haien kalitate estandarrak bete ezean, eta ez dugu arazorik izaten maila horietara heltzeko. Kanpoko aitortza horrek, gainera, hemen ezagunagoak izateko balio du.\nKalitate estandarrak aipatu dituzu. Nolakoak izaten dira?\nNormalean, jaialdi batek badaki zer nahi duen, ildo zehatz bat izaten dute, eta horrekin lotutako lan zehatzak aukeratzen dituzte. Gure egitekoa izaten da informazioa ematea beraiek bilatzen duten hori aurki dezaten. Horregatik, institutu guztiek lantzen ditugu katalogoak, eskaintza erakusteko. Baina eurek aukeratzen dute. Ez daude bi jaialdi berdin, ezta bi diziplina berdin ere, baina oinarrian hori da egiteko modua: lanak ezagutu ditzatela, horiekiko jakin-mina izan dezatela eta, hurrengo batean, beste egile baten bila etor daitezela.\nEuskal kultura sustatzeko erabiltzen duzuen bideetako bat literatur lanak izaten dira. Hori hala izanda, itzulpengintzak zer- nolako garrantzia du Etxeparek egiten duen lanean?\nGure lana hemen gertatzen dena ezagutaraztea da, kanpokoen arreta piztea hemen egiten denarekiko, eta hori lortzeko itzulpengintza oso tresna indartsu bat da, ez bakarrik euskararentzat, hizkuntza guztietan gertatzen baita hori. Indartu behar ditugun arloetako bat da hau: gehiago itzul dadin lortu behar dugu, irismen gehiago izan nahi badugu nazioarteko azoketan eta jaialdietan. Nahiko gauza oinarrizkoa da, baina gure sortzaileek euren lana kanpoan erakutsi dezaten, honek itzulia egon behar du. Aurten, lanak itzultzeaz gain, laginak ere itzultzen hasi gara. Eta gure asmoa zen beste egitasmo bat ere abian jartzea, baina bertan behera utzi behar izan dugu, momentuz.\nZertan datza atzeratu behar izan duzuen egitasmo hori?\nIruditzen zaigu gure zubigintza horretan modu ekintzaileagoan edo zuzenagoan eragin behar dugula. Orain aztertzen ari gara zer lan mota itzuli dituzten munduan euskal literaturarekiko interesa duten argitaletxeek. Haiengana zuzenean jo nahiko genuke, ezagutzen dutena eta oraindik ezagutzen ez dutena eskura jartzeko. Lan horretan, aipatutako laginena oso baliagarria izango da. Baina gure lana zubigintza egitea da, ez inoren saltzaileak edo managerrak izatea; merkatuarena beste eremu bat da, askotan gurearekin bat egin arren.\nZertan ezberdintzen zarete saltzaileengandik?\nAzken urteetan, lan oso zehatza egin dugu Eusko Jaurlaritzako Kultura Sailarekin bi eremuetako ardurak garbi bereizteko. Ez da erreza bata eta bestea definitzea. Modu grafikoan aipatzearren, demagun liburu azoka batean saltzailea editorea dela. Argitaletxeek salmenta egingo dute, baina liburu azoketan —edo musika edo arte eszenikoen azoketan— autoreak egoten dira beti, paraleloki. Autoreenak lotura du saltokietan egiten den horrekin, baina aparteko jaialdi bat bezala funtzionatzen du. Erakusleihoak dira, baina ez soilik egile zehatz baten lana sustatzeko. Nahiko genuke horren bitartez interesa piztea, katalogoa har dezatela, eta euskal kultura existitzen dela jakin dezatela. Egiteko osagarriak dira, baina ezberdinak: gure lana programatzaileak animatzea izaten da, urteen poderioz ikus dezaten euskal kulturak eskaintza koloretsu bat duela.\nNazioartean, hainbat kultur sistema harremanetan egoten zarete, eta, elkarlanik baden arren, ez dago, era berean, kulturen arteko lehiarako arriskurik ere?\nNik ez dut lehiarik ikusten. Eremu desberdinetan gaude. Eragile asko egoten dira, eta gure funtzioa osagarria da, hau da, gure lana ez da ordezkatzea beste institutuek edo eragileek egiten dutena. Adibidez, nahiz eta hizkuntza gutxituen eremuan ere egitasmoak antolatzen ditugun, maila orokorrean aritzen gara gehienbat, eta hor ez dago lehiarik jatorriagatik. Gakoa da ea kultur ekarpenik egiten den edo ez, eta gure sortzaileek ekarpen hori egiten dute edo egin dezakete. Kasu gehienetan, egileak horra heltzen dira maila dutelako, ez sistema batzuetako eragileak gehiago babesten dituztelako, ez baitago trataera berezirik. Ez da bereizi behar euskal kultura eta gainontzeko kultura, baina hori gertatzen da, adibidez, komunikabide batzuetan.\nIaz Eskozian egindakoa Quebecen nahi zenuten errepikatu aurten. Egoerak ez du horretarako bidea eman, baina halakoak urtero antolatzeko joera egonkortu nahi duzue etorkizunean?\nHori izan zen hasierako asmoa: urtero-urtero jomuga berri bat izatea. Egia da halako egitasmoak antolatzeko bizpahiru urteko lana behar izaten dela; beraz, zer-nolako gaitasuna dugun ikusi beharko dugu. Quebecekoa ez dakit noiz eta nola egin ahal izango dugun, baina egingo dugu. Uste dut udatik aurrera aurrez aurreko batzuk edo gehienak egiteko moduan egongo garela, hori lortu ahal izateko ari gara lanean. Eskoziakoari ere 2020an jarraipena ematekotan geunden.


Euskal AEko gizarte-zerbitzuetako gastua %15 hazi zen 2001ean\nGIZARTE-ZERBITZUEN INKESTA: IZAKUNDEAK ETA ZENTROAK 2001. urtea\nBPGaren ehunekotan, %1,9 hartu zuen, 2000n baino 2 hamarren gehiago\nEuskal AEko gizarte-zerbitzuetako gastua, 2001ean, 789 milioi eurora iritsi zen, aurreko urtean baino %15 gehiago, hau da, Euskal AEko BPGaren %1,9. Biztanleko batez besteko gastua 382 eurora iritsi zen, Eustaten datuen arabera.\nHerrialdeka, 2001ean, gastua %20koa izan zen Bizkaian, %12 Araban, eta %8koa Gipuzkoan. Dena dela, biztanle-kopuruaren arabera, Arabak gainerakoek baino gastu-\n-maila handiagoa du; izan ere, biztanleko 473 euro gastatzen ditu batez beste; Gipuzkoan, 382 euro, eta Bizkaian, 359 euro.\nGastu-kontzeptuka, zerbitzuak ematera bideratutako gastu arruntak 587 milioi eurokoak izan ziren (%+14). Familiak diruz laguntzeko programek (gizarteratzeko gutxieneko diru-sarrerak, kontribuzioez besteko pentsioak, etab.), berriz, 165 milioi hartu zituzten guztira (%+16). Sektorean egindako inbertsioa 37 milioira igo zen (%+15).\nGizarte-zerbitzuen finantzaketa publikoak guztizko gastuaren %70 iritsi zuen (554 milioi euro) eta biztanleko 268 euroko gastua suposatu zuen. Finantzaketa pribatuko iturri guztiek gainerako %30 ekarri zuten; eta horien artean, familien laguntza aipatu behar da, jasotako zerbitzuengatik familiek egin zituzten ordainketek guztizko gastuaren %12 hartu baitzuten (95 milioi euro).\nSektore honek, guztira, 15.804 landun izan zituen 2001an, landunen guztizkoaren %1,9; haien artetik, %67 emakumezkoak ziren. Gizarte-zerbitzuek, gainera, 13.454 borondatezko eduki zituzten, eta talde horrek musu-truk egin zuen lan sektorean. Zuzeneko atentzioko 4.819 langile azpikontratuak kontuan izanik, enplegu-zifra %30 gehituko litzateke; langile azpikontratatu horien erdiek etxeko laguntza-zerbitzuaren erabiltzaileen etxeetan egin zuten lan.\nEuskal AEk 2.215 zentrok osatutako zentro-sare zabala izan zuen, eta guztietan egin ziren gizarte-prestazioak\nZentro-mota askotarikoen artean, zerbitzatutako behar-motaren arabera sailkatuak, talde nagusia egoitza-zentroez (%27) osatua izan zen (zahar-etxeak, etxegune funtzionalak, iragaitzazkoentzako aterpe-etxeak, etab.); guztira, 603 egoitza, eta 16.184 plaza. Zentro-multzo horrek 6.723 langileri eman zion lana, eta 276 milioi euroko gastua izan zuen (guztizko gastuaren %35).\nGastuaren %30 hirugarren adineko zentroetara bideratu zen\nGizarte-zerbitzuak jasotzen dituzten biztanleria-taldeak kontuan izanik, hirugarren adinak 975 zentroko eskaintza eduki zuen, eta haietan 237 milioi euroko gastua egin zen, guztizko gastuaren %30.\nGuztira, 305 egoitza-zentro daude, eta haietan zaharrentzako 12.125 plaza eskaintzen dira, hau da, plaza bat 75 urtetik gorako 13 biztanle bakoitzeko. Gastu-bolumena 206 milioi eurokoa da, aurreko urtetan baino %13 gehiago. Gainera, sektore pribatuak gero eta presentzia handiagoa du, eta hirugarren adineko egoitzen %69ra eta plazen eta erabiltzaileen %54ra iritsi da.\nZaharrentzako eguneko zentroak gero eta alternatiba sendoagoa dira zaharrentzat, egoitzetan sartu beharrean, zeren egunean zehar behar dituzten zaintzak eskaintzen baitizkiete. Egun diren 76 zentroek (%+10) 1.611 plaza (%+8) eskaini zituzten. Enplegu- eta gastu-zifra txikiagoak izan arren, erretiratuen 330 klubek eta 240 elkarteek, guztira, 344.667 bazkide hartu zituzten, oso errotuta baitaude gizartean.\nBestalde, eskaintza hori beste programa eta zerbitzu batzuez osatu zen. Programa horiek ez dira soilik hirugarren adinekoentzat, baina gutxi gorabehera 77 milioi euro erabili zituzten; horietarik, erdiak etxeko laguntzako zerbitzuan erabili ziren. Programa horiekin, hirugarren adinera bideratutako gastuak guztizko gastuaren %40 hartzen du.\nESTADÍSTICA DE SERVICIOS SOCIALES: ENTIDADES Y CENTROS 2001


Ate-barreneko zirrikitutik argi-xafla mehe batek egiten du ihes. «Baten bat itzartuta». Giltza sartu baino ez eta barrutik iregi diote. «Gabon», atean ageri izan denak euskaraz egin dio. Zurtuta geratu da Onofre. «Zuk ez dozu jakin euskeraz lehen», eta han geratzekoak ez ote diren besteak izan, Patrizia eta 'indioa'. Damutu egin da hitza erabiltzeagatik.\nAzken momentuan ez dok ondo topa; Patriziaren laguntza behar dauala eta Luisen etxera egin jok Cristinok.\n«Indioa izateko izen ezin egokiagoa», bere artean mamurtu du Onofrek, ateari kisketa sartu eta aurrean duen gihartsuaren aztekerketa egin bitartean.\nEta ittotakoa, zer?\nZuzpertu jok. Ni, zera, Andoni nok, edo Anton. Bietara airean geratu den galderari erantzunez esan du. Bahator?\nGau batekoagatik berea den gelara gonbidatu du arrotzak Onofre beronen etxean, erabakitsu, etxeko jabea bailitzan bera. «Honek aginduten diakik», susmo txar bat leku eske dabilkio golkoan.\nGizon ikasia haiz armairutik ateratako ohetxoa luze dago leihopean, izara eta guzti lotarako prest. Mahaian 'Point counter point' bere laguna dago, begiratzen ari izan denaren seinale; ingelesez dakik, bazterrak ikasita hago... amaitu barik utzi du esatekoa. Onofrek chester bat eskaini dio sofan jesartzeko keinuaz batera.\nEz joat erreten.\n«Hire zereginagatik», dena dakienaren ziurtasunaz erantzun dio, lehen kee-puzkada goiko bonbilari eskainiaz. «Hi be Luisen beste lagun bat». Antonek ez ulertua egin dio, benetan zeren gainean hitz egiten ote dioten ez dakienaren planta betean.\nLeiduta daukak nobela hori ala?\nHemengo erderaz; Mexicoko edizioan.\nZutitu eta boteilak gordetzen dituen ateari giltza kendu dio. Barruko argi automatikoak Onofreren barratxoa erakutsi du.\nEz dok edaten, ezta?\nEz Andonik besoa luzatu dio eskaintzen dioten kopa borobila hartzeko. Hik lehenago esan doken moduan, nire zereginagatik ez joat edaten, gaurkoan egin egingo badot be kopa polito bete dio Onofrek. Enciclopedia de la Mar, liburu sorta interesgarria. Astia behar jok pertsoneak hau guztiau leiduteko.\n«Barkatu». Onofre bere kopa utzirik pick-upera hurreratu da. «Musika apur bat», atal beltza ardatzean ipini eta besoari tak egin dio, aurrera. Rapsodiaren lehen nota tragikoak aditu eta berriro ekin dio, «eta zer deritzok nobelari?».\nTamalez horko guztia horma itzel bateko bestaldean geratu dan mundua dok berriketa luzeetara eginda dagoela erakusten duen berba-jarioan, horko pertsonaiak munduaz hitz egiten juek, teoria politikoak lupaz begiratu, zientziak dioana aditu, munduaren norakoa ulertu guran edo. Kuestio mordoa. Mordoa, bai, eta alferrekoa. Berrogeitik gora miloi gizakume munduazaletik kendu dituan gerra bat egon dok; ez dok barria kontua, ez. Gauza bakarra diagok ostera barria dana, zera, intelektualak eta artistak, eskribitzaileak eta, Munduko gerrea bigarrenez etorri behar zala igarri eben arren, ez jakeela jaramonik egin. Ba, egin egin behar joagu, egin! Eta horretarako behar diran liburu guztiak eta bost aspaldi eginda diagozak.\nPick-upean kontraltoak koruaren ahotsak idoro ditu zorionezko ibilbide airos eta barean. Susmoa ziurtasun egin zaio Onofreri. Anton ere politika gorabeherak gaitik du hor orain. Ikaratu egin da. Eta ikararekin batera bere burua gorrotarazten dion beste bihozkada batek jo du. «Gizon hau librea dok» pentsatu eta «non geratzen dira liburuko pertsonajeek daukezan prolemak, larrua, umeak, handigura, gorrotoa» urten dio ozen. Rapsodiako ahotsa, Helen Watts-ena, gauarekin berdindu da. Isiltasun egin berriak argia itzaltzea eragin dio Onofreri. Kaletik ahots hordituak datozkie, udaz eta grinaz eri.\nApur bat galtzeko bildur danak, dana galtzen jok sarritan. Larrua diok, bai, baina zer dok hori, hik daukaan zeozer ala heu preso haukan katea? Ganera xurrutadatxo legun bat jotzeko astia hartuz, ez joagu guk elejiduten, bizitzak berak elejiduten gajaituk. Etxeko lau hormek tragatu egingo nindukiek. Hemen ez banengo, beste edonon egonda be ez nintzatekek baketan izango, eta hemen be, beste alde batetik ez najagok baketan baina, librea nok, ze, bietako zeinguratan egoteko era izanik hemengo hau hartu joat; etxean geratu izan banintz ostera, koldarkeriaz izan zala susmatuko nijuan betiko. Zalantzak ez nindukean bizitzen itziko. Gabon.\nOnofrek Anton ohean janzki eta guzti zelan etzan den ikusi du eta gizon haren bihotzeko lau zuloetan gau eta egun dirakiten galdara itzelak dagozela otu zaio. «Horretan antzekoak gaituk». Ezkongelan sartu da, katua baino emeago. Argi izpi batek labain-ahoa baino meheagoaden argiune luzengatxoa du eraturik, horma erditik behera trabeska. Errainua ezabatzearren kanpoleihoa estuago hersteko ahalegin isila egin du gizonak eta gurabakoan argitasuna oherantz birarazi du, mirariz sorturiko itsas-argia bailitzan. Ohegaina osorik igaro du, hango erropetako uhinak lipar batez argiztatuz. Oheburuan Anitaren adatsa idoro du argitasun ezkikarak. Putz egin eta hoska ahoz gora geratu da Anita, loaren zulorik zuloenean.\nBegiak itxita beste bat da Ana.«Umea».Ohean sartzeko izera tindi bat erretiratzean agerian geratu zaio haren paparra. «Zer da hau be?», loarropak agirian uzten duen bularralde haragitsuan dintzilizkakoa du. Sokatxo zuriska eta posta-tinbre arruntaren taiukerako oihal zatitxoa non Donianeren buru bizartsua brodaturik ageri den. «Kuttuna!».\n«Ze-e-er?». Loaren zulotik erabat argitara etorri barik, beste alderantz egin du burua, loa ebagi gura dion argi-aiztoari lepo emanez.


Greba feminista: sistema kapitalista heteropatriarkalaren gehiegikeriak salatuko ditugu, baita emakumeon eskubideak irmotasunez exijitu ere | LAB SINDIKATUA\nEmakumeak Martxoak 8 Greba feminista: sistema kapitalista heteropatriarkalaren gehiegikeriak salatuko ditugu, baita emakumeon eskubideak irmotasunez...\nGreba feminista: sistema kapitalista heteropatriarkalaren gehiegikeriak salatuko ditugu, baita emakumeon eskubideak irmotasunez exijitu ere\nLABetik Euskal Herriko Mugimendu Feministak martxoaren 8an greba feministarako deialdiarekin bat egiten dugu. Zerbait berria eraikitzeko prest gauden guztion indarrak behar ditugu, bateratzen gaituena aintzat hartuz, baina ezberdintzen gaituena saihestu gabe, Euskal Herri aske, feminista, antikapitalista eta antiarrazista eraikitzeko.\nDuela urtebete, Euskal Herriko Mugimendu Feministak deituta, milaka emakume kalera irten ginen eta pairatzen dugun egiturazko bazterkeriaren aurrean olatu morea osatu genuen. Aurtengoan indar handiagoarekin seinalatuko ditugu sistema kapitalista heteropatriarkalaren gehiegikeriak, are eta ozenago salatuko ditugu bere kontraesanak eta irmotasunez exijituko ditugu gure eskubideak.\n2018an erakutsi genuen indarraren aurrean kapitala morez janzten saiatu da eta sinestarazi nahi izan digu mahaiaren alde berean jesarririk gaudela. Ez da horrela! Generoaren soldata arrakala oraindik badago lan esparru guztietan, gehienbat emakumeok* egiten ditugun lanei balio ekonomiko eta soziala kentzen zaie, zaintzak ez dira inorentzat lehentasun politiko, emakumeok*ez daukagu ez denborarik ez baldintzarik zaintzeko eta duintasunez bizitzen jarraitu ahal izateko.\nEz gaituzte engainatuko, ez gaituzte isilaraziko, aurtengo Martxoak 8an eta ondotik etorriko diren egunetan ere borrokatzen jarraituko dugu.\nAurtengo Martxoaren 8aren atarian, hainbat ekintza eta mobilizazio egin ditugu sindikatutik. Bihar, mugimendu feministak Euskal Herriko hainbat eta hainbat herritan egingo dituen mobilizazioekin egingo dugu bat. Hiriburuetako hitzordu nagusiak hauek dira:\n19:00etan Antiguako Tunela\n12:00etan Gaztelu Plaza\n19:00etan Golem Zinemak\n12:00etan Plaza Berria\n19:00etan Iparralde G.E.\n12:00etan Merkatu Plaza\n19:00etan Errepublika Plaza\nBestalde, LABeko Idazkaritza Feministak honako hau gogoratu du biharko greba dela eta:\n-Grebarako eskubidea oinarrizko eskubidea da.\n-EZ zaude behartuta greba egingo duzun ala ez jakinaraztera.\n-Pertsona orok greba egiteko eskubidea dauka, gutxieneko zerbitzuetan egon behar direnak izan ezik.\n-Enpresak EZIN DU greban dauden langileak ordezkatu.\n-Enpresak horrela egingo balu, barne zein kanpoko langileekin, SALATU EZAZUE lan ikuskaritzan egunean bertan.\nAraba, 945 062100\nBizkaia, 94 4032700\nGipuzkoa, 943 023550\nNafarroa, 948 261750\nEdo jar zaitezte harremanetan LAB edo bestelako sindikatuarekin, laguntza gehiago behar izanez gero.


Kontzertuz josita dator asteburuko agenda - Oñati - Goiena.eus\nKontzertuz josita dator asteburuko agenda\nAmaia Igartua 2019-02-15 08:44\nModus Operandi taldeko kideak. Eider Iturriaga - Izarbe Photo\nEskean Kristo eta Saia Goait izango dira asteburuko agendako lehenak, gaur, gaztetxean. Bihar, Modus Operandi eta Nomadak ikusteko aukera egongo da gaztelekuan. Eta domekan, 'matinee' kontzertua eskainiko du Amorantek, gaztetxean\nGaurtik domekara bitartean, askotariko ikus-entzuleei zuzendutako musika eskaintza zabala izango da herrian.Gaur, 22:00etan, Eskean Kristo eta Saia Goait taldeak arituko dira gaztetxean. Sarrera 5 euro izango da. Eskean Kristo talde bizkaitarra Ezkurrik onenak azken lana aurkeztera dator. Saia Goait mutrikuarrak, entsegu lokaletan batu ondoren, zuzeneko biziak eskaintzeko prest datoz gaztetxera. Stoner-rock eta hard-rockaren zurrunbiloan ahots melodikoak gailentzen ditu taldeak.\nModus Operandi eta Nomadak\nBihar, hilak 16, Modus Operandi eta Nomadak izango dira protagonista, 19:30ean, gaztelekuan.Modus Operandi Iñaki Ortiz de Villalbak –Betagarriko abeslari ohia– bultzatutako proiektua da. "Iñakik sortu zuen taldea, Betagarriren agurraren ostean, argi zuen musikan jarraitu nahizuela. Abestiak prestatzen hasi ginen elkarrekin, Iñakik letra batzuk idatzi zituen eta nik melodiak sortu nituen. Ez nuen Iñaki ezagutzen, baina ilusioa egin zitzaidan nigan konfiatu izanak", azaldu du Andoni Garciak, Modus Operandiko taldekideak eta Laurobako taldekide ohiak. Ska eta fusioa lantzen dituen taldearen izen bereko diskoa aurkeztuko dute bihar. "Ilusio berezia egiten dit Nomadak-ekin jotzeak. Nik ere Emon utzi nuen eta beste bide bati ekin nion; berriz lagunak elkartzeko aukera bikaina izango da gaztelekuko kontzertua", azaldu du Garciak. Nomadak taldeak Emon desegin eta berehala eman zituen lehen urratsak iaz. Rocka, elektronika eta trikitia landu dituzte bihar gaztelekuan entzuteko aukera egongo den Hasieratik + disko berrian. Sarrera 8 euro izango da. Aurrez erosi gero, 6,5 euro. Aurresalmenta Onati.eus atarian da.\nDomekan ere, 12:30ean, Amorante ezizenaren atzean ezkutatzen den Iban Urizarrek kontzertua eskainiko du gaztetxean. Musikan ibilbide luzea egin ostean, bakarrik itzuli da taula gainera. "Ezohikoa izan daiteke kontzertua, heterodoxoa den\nzentzuan: tresnak eta ni bakarrik. Herri-musikari oso lotuta dagoen ikuskizuna da". Antixeneko matinee kontzertuen beste aldean izandakoa da Urizar: "Horrelako lekuetan jotzea beti izaten da plazer bat".


BIDAIAK 99. EXTREMADURA — Eibar.ORG | Eibarko peoria\nHemen zaude: Hasiera / Blogak / Mispillibar / BIDAIAK 99. EXTREMADURA\nBIDAIAK 99. EXTREMADURA\nJon Etxabe 2021/07/12 08:25\nBADAJOZ. Tierra de Barros, Mérida, Badajoz.\nHerrialdeak, hiriak eta herriak\nHiguera La Real, Frenegal de la sierra, Valverde de Burguillos, Zafra,\n- TIERRA DE BARROS, Villafranca de Los Barros, Almendralejo, Torremejía, Mérida, Feria, Fuente del Maestre, Villafranca de Los Barros, Palomas, Alanje.\n- Montijo, Guadiana del Caudillo, Gevora del Caudillo, Pueblo Nuevo del Guadiana, Badajoz.\n- COMARCA DE LOS VALDÍOS. Puerto de la conejera, Albuquerque, Sierra Larga, Sierra del Olivar, Villar del Rey, La roca de la sierra, La Nava de Santiago, El Carrascalejo, Alucen, Mérida, Torremejía.\n- Medellín, Don Benito, Villanueva de la Serena, Mengabril, Guareña, Valverde de Mérida, Villagonzalo, Alange, Paloma, Puebla de la Reina.\n- LASERENA LURRALDEA. Valle de la Serena, Higuera, Zalamea, Malpartida, Castuera, Quintana, La Guarda, La Haba. Proseroina lakua.\n- Puebla de Obando, Torremayor esparragalejo.\n-Conquista del Guadiana, Torresfresneda, Santa Amalia, hernan Cortes, Valdivia, Zurbaran, …\n-Calgallegas, Merida, Almaraz, Peraleda.\nUztailaren 16a. Ostirala. E:1.a - 46.a\n* Mamorro beltzak burruntzaliarekin edo zakurrak makilarekin mehatxatzen jartzen digu hain goxoa zaion Amabirjina.\nZozoa, goizeko txoria; berdegunean dabil, kanpaleku orotan, belarretan mokoka.\nAzken begirada, ezagunak, ia lagunak, zaizkigun mendi, baso, herrietako izen, izen ostean eta errepide muturrean zer dagoen ezagutzen dugun norabideei; azken soa Arazenako eliza, dorre eta teilateriari. Erabat zuria dager herria goizeko eguzkira, zelaian lehortzera jarritako izara dirudi.\nExtremaduran dago jadanik gure gogoa eta interesgunea.\nTxapeloker asko ikusi dugu bai errepidetan bai herrietan, gaur atzean eraman ditugu kilometro askotan ia azken bidegurutzeraino, eskolta eman nahi bailigute.\nGoizean goizetik datoz bandan motozaleak, aurrez aurre, gure kontrabidean.\nEz da harreman hertsirik Badajoz eta Huelva probintzien artean, auto eta kamioi gutxi dabil bien artean.\nMenditsua darrai parajeak.\nSillo ibaia zeharkatuz egin dugu lurralde berrira.\nEz du ur askorik ibaiak, baina presatxoa egin diotenez, zerbait dirudi.\nBeti bezala mugak jarri jartzen ditugu baina naturak antzekoa jarraitzen du muga alde batean zein bestean, Aracenakoaren paretsua da hau. Behi makalak eroaten du nonbait erosoen beroa, behi makalok dira granjetako apopilo ohikoenak.\nHiguera La Real, bestelakoak badirudite ere urrutitik bai eliza-dorreak bai elizak berak, ez dira hain harroak bertara hurbildutakoan; zezen-plaza egiten du bitxia goialdeko arkuteriak.\nBinaka datoz motorzaleak.\nTxerri beltzen granja, ehunka edo dozena askoka dabiltza soltean lur gorrian, gizajoek urdaiazpiko eta txerriki fabrika handia dute alboan.\nFrenegal de la Sierra. Ezer guti ikusi ahal izan diogu kale luzea ezik. Agian ez du mereziko bisitara itzultzea beste egun batez.\nMotorzaleak, multzoka. Motorzaleok badute bilkuraren bat nonbaiteko basoan asteburu honetan ere.\nBukatu zaizkigu mendiak. Harrizko hesiz bananduta eta berezita daude jabegoak. Benetako harresiak dira hauek ere, betebehar berdina osatzen dute, albokoaren ganadutik babestu norbere lurra; etsaiaren arabera dira nonbait garaiagoak edo apalagoak harresiok.\nLur-mendi mortuak, horiak, idorrak. Pentsu biltegi garai borobileko granja bihurtu dira daude gaur egun kortijoak eta landetxeak, zuri muino leun gainetan, norbere lurren talaiak tontor gainean.\nZirraragarria da urrutiko mendi-magalean eta lautadan zehar errepidearen marra beltza, suge arrea bailitzan, sigi-saga. Hurrengo urrutiko muinora arte luzatzen da suge beltza hegira heltzean. Bertatik igaroko gara berehalaxe. Lurralde osoa lotu du errepide sareak, herrien arteko harremanak erosoagoak bihurtuz.\nMultzo biribiletan pilatzen dituzte nekazariek sorotik ateratako harriak, txukun, horma biribil berdina eginaz zuhaitz gerri bueltan.\nValverde de Burguillos. Kanpai-horma eta dorre meharra besterik ez zaio ikusten.\nZiztu bizian gurutzatzen gaituzte motorzaleek.\nHara non astoa, solte, lur landuan.\nHarri edo harkaitz multzoak, trikuharriak dirudite.\nAntena mezularia urrutian, gaurko jainkoen dorrea, erlijio zaharraren gurutzea ordezkatuz, herriak lokarri ikusezinez lotuz.\nNorena da lur hauen jabetza?, unai edo behizaina behion jabea da?, norbaiten morroi dira?, jauntxoek diraute?.\nZubitxo polita, begien poz, paisaiari ukitu ezberdina emanez. Harrizko gandorra duen menditxoa gero, ukitu bereko mendi ezberdina, begien atseden hau ere.\nHoria eta idorra da Zafraren hegoaldea, olibondo batzuk badira ere.\nTour, Giro, Vuelta eta Itzuliek hainbat txirrindu zale ateratzen du errepidera, pedalei eragitera.\nZafra. Izugarri zuri, zuri distiratsu, dager, eliza iluna duela erdian. Gazteluko dorre borobila, eliza-dorre polita, bi kanpai-horma, dorre mudejar ederra, lehen urrutira ikusi dugun errepikagailua… atseden eman diote begiei. Hiri barrua zeharkatuz doa errepidea: herri bizia dirudi, jarduera handikoa.\nNorabidea galdetu diogun gazte helduak garbi eta astiro ahoskatuz, keinu nabarmenez lagunduz eman digu erantzuna, atzerritar baikina, gaztelera garbian galdetu diogun arren: atzerrikoekin lotzen dute nonbait oraindik karabana.\nDena da mahasti Zafra ondoren, ezker-eskuinera, aurrera, begiek hartzen duteino, mahasti zainduak. Gorriak dira lurrak.\nAsko-asko behar dute izan gaur hor behean elkartzen diren motorzaleak.\nKamioi eta auto ilaraz ase da Sevillara doan errepidea.\nVillafranca de los Barros. Zuria eta zabala, alde bietara kanpai-dorrea duen eliza-dorre okrea gailen.\nAzaldu dira berriro olibadiak. Zenbait galsoro tartekatzen zaie mahastiei.\nCooperativa Comunal Olivarero: nekazariena da, beraz, lurron jabetza. Ze nekazari?.\nBada motozale bitxirik: sarri gidaria bezain bitxia da motorzale bitxiaren azpiko motoa bera ere.\nAlmendralejo. Herri handia, zabala behinik behin. Kale-arteko semaforoek moteltzen dute autoen ibilia. Parke ederra du. Industrigune zabala eta bizia. Bada zooa ere: nola ote bertako animalia gizajoak lur galda hauetan!.\nZikoinek habia-leku egin dituzte bi adreiluzko tximinien goi-ahoak.\nTxupa beltza, motorzaleen jantzia.\nTorremejia. Ezberdinak eta sartu berriak dirudite hemengo mahatsondoak, ematen du nonbait mahatsak, horretara jarri dira herri honetako nekazariak ere.\nKare-harrizko tontorreria, Euskal Herriko edozein tontorreria litzake magal-oinetan pagadirik balitz.\nMotorzalea, errepideko zalduna.\nGazte bat traktorez lurlanketan: ia ez da gazterik nekazari lanetan. Lurra berea badu zenbat amets bor-bor, inorena izanez, berriz, gogo gutiko lan behartua, lan emankorrago eta erosoagora alde egiteko gogoa.\nLur laua berriro Merida aurrekoa. Olibondoak gehitu zaizkie mahatsondoei.\nIzugarri zabala dager Merida hurreratzean. Guadiana zeharkatu dugu.\nKanpalekua. Oraindik marduldu gabeko eukalipto eta makalez oparoa.\nZumaiako euskaradunak ditugu bezerokide. Bada holandar bat ere!.\nLaba da Badajoz osoa, 40 graduko hozberoa.\nMerida. Teatroa eta Anfiteatroa dira hondakin deigarrienak hainbat eta hainbat antzinako aztarnen artean, baina goiza berotu aurrean joan behar zaie, eguerdiz nahikoa dira etxe-kontren gerizpeko ibilian ikus ditzakegunak. Zoruan barreiatutako harri erakusketa den Alkazaba, Gobernuko ez dakit zein sailek darabilen Santiago Ordenakoek egokitutako komentu baten zatia, arkupedun Plaza de España, Andre Mari Eliza Nagusia, Trajanoren arku biluzia, loriarik gabe erdi galdutako akueduktua, bi ate ezberdin leun baina ederreko Eulalia Dohatsuaren eliza, Hornito dioten Eulalia hil omen zuten lekua tenplu grekoa dirudiena, planoan zergatik nabarmentzen duten ulertzen ez dudan Eulaliaren obelisko arrunta, 783 metro luzerako eta 70 arkudun zubi erromatarra... eta hainbat harri bitxi.\nEuropan kaleak hustu eta herritarrak etxeratzen diren orduan, seietan, zabaldu egiten dira dendak Meridan, ordu horretan ateratzen da herria kalera. Eguzkiaren eragina herri kulturan.\n“Exigimos Estatuto de Capitalidad” dio plaza nagusiko pankarta batek. Ze demontre ote?.\n”Jose Antonio Primo de Rivera”, metro erdiko hizki handiz zizelatuta dago falangistaren izena Andre Mari Eliza Nagusia eta Eulalia Dohatsuaren harlanduzko fatxadetan.\n189 kilometro, Badajozera eta Badajozen.\n“Samurai berria”. J.M. Velez de Mendoza. “Diganteek ere bere Akilez edo buztinezko oinak”. Osaba Samen ahuleziak\nUztailaren 17a. Larunbata. Ex:2.a - 47.a\n* Gizajoa gure Jose dohatsua, eraman behar izan zuenarekin ere hain zoriontsu.\nBuruko hilea egiten ikusi dut gizonezko bat kanpineko konketan, kaskoa ondo xaboituta eta aitzurra eskuan. Ikusi nuen gazte bat beste behin; gaurkoa ez zen gaztea.\nMeridak ere badu harri biziko mendizerra txikitxoa, antena piloa jartzeko baliatu dutena. Ez da ia ezer ikusten autobidetik, hesi berde trinko garaia jarri baitiote erdigunean ere. Lautada da Meridatik Badajoz hiribururainoko ehun kilometro luzeko tartea. Bada olibondoz jantzitako mendi-muino leunik ere. Hiriburura ahalik goizen heltzea nahi genuen beroagatik, baina autobidea uztea erabaki dugu,\nMontijo. Inolako erakargarritasunik eskaintzen ez digun etxe apaleko hiri handia, etorbide eta antzerako handikeriatxoz jantziz zerbait izan nahi duena.\nPlan Badajoz: Urtegiak egin eta probetxugarria egin zuen lautada hau Francok. Lur ureztatuak bilakatu zituen lurralde mortuak. Arto eta tomate sailak nabarmentzen dira nagusiki: tonaka tomate ateratzen da hemendik. Betiko galdera: norenak dira lurrok?. Norentzat etekinak?. Arto-sailean gidatzea da herri-bideotako ibilia hemen. Gogoan dut gazte nintzela Altzolara zetorren Badajozko kanonikoa, lautada honetako lurren emankortasuna goraipatzen zuen etengabe, Francori esker sortuko zen aberastasuna. Baina Euskal Herrira emigratzen jarraitu zuten estremadurarrak.\nGuadiana eta Gevora Kaudilloarenak dira biak, “del Caudillo”, baina “Guadiana” hutsean utzi du Kaudilloaren jabetzarekin ados ez datorren ezabatzaile anonimoak.\nHegazti migratzaile txuri txikiek zipriztintzen dute mota zuriz belartza zabala, berdegunea zurituz: hegazti txuri txikiak batzuk, hankaluze kankailuek osatzen dute, aldiz, lixiba ondoren lehortzen jarritako izara erraldoia.\nPueblo Nuevo del Guadiana, zinez berria, eliza dorre karratu mehe luzexkari begiratu besterik ez dago.\nIbai ertzetan daude ageri diren zuhaitz bakarrak, eukaliptoek eta makalek agintzen dute paisaian.\nBadajoz. Alkazaba, txukuntze ahaleginetan murgilduta dago ohiko gaztelu erdi utzia. Goiko plaza: gogoan dugu urteak direla goiko plaza ikusi genuenekoa: okupa edo etxerik gabeko jende txiroak hartua zegoen, arkuteria apal baina zabalera jaitsita zituzten biztanleek koltxoiak haize bila, beroari ihesi, jendea arkupetan lo koltxoi gainetan, inguru marjinala zirudien, erabat utzia eta hondatua zegoen ; berrantolaketa lanetan murgilduta dago gaur egun plaza, bota egin dituzte bertako etxerik gabekook, baina bada etsi nahi ez duenik ere, gaur bertan ikusi dugu okupa bikotea etxetik kanporatzen. Ehunezko aterpe garaiak dituzte oinezkoen kaleek baina ilunak eta tristeak daude larunbat eguerdia arren, zikin planta dute: txukuna da San Juan Plaza inguruko alde zaharra. Alde Zaharrak badu xarma ukitua; Palmas zubia ederra da, Palmas atea berriz dotorea izanik garbituegia dago eta berrituegia utzi dute. Herriko zaindaria den Amabirjina zaindariaren kapera eta alboko bi etxeek dotoretxo ageri dira. Tuterako zubia, harresi hondakinak... Katedrala: gotorlekua dirudi, gotiko eta erromanikoaren erdibidean, leiho manuelinoa deigarria da kanpotikako begiradan; badu zer begiratu barrutik: oso itsua, iluna, burdina-sarean harrapatuta dagoela dirudi, sarrerako kaperak burdineria du goraino, burdineria du korutik aldarerainoko pasabideak, burdineria goraino koruko sarrerak, burdineria dute komentu biek... dena da burdina beltza, kartzela baten itomena sortaraziz; zur landuko koruko aulkiteria bikaina da, ederra antzinako organoa, 119 argi dituen argi-armiarma erraldoia sekulakoa da, bada koadro eder pare bat sarreran bertan, baina batez ere sakristiako 8 tapizak, ikusgarri ederrak dira aipatzekoak, pintura dirudite, kanoniko berritsuak dioenez ez dira Flandes-en lapurtuak erosiak baizik.\nHerri oso pobrearen sentipena utzi digu hiriburuak. Jendilaje susmagarria ere badabil, isilpeko salerosketak egiten dira kaleetan. Ez digu goiz guztirakoa eman baina bai ibilaldi atseginerako aukera.\n“Gezurtiena” deitzen diote Katedraleko argi-armiarma erraldoiari Espainiako Legebiltzarrean egon baitzen. Legebiltzarra eta Gotzainaren elizaren arteko loturaren sinbolo bizia, esanahi handikoa.\n* Kalonje zaharra hurreratu zaigu nongoak ote; euskaldunak garela ba, Nafarroakoak. Eta hasi da etengabeko hizjarioa:\n+ Ez da euskalduna ez nafarra, baina bai Nafarroan ikasitakoa.\n+ Handikia: Del Burgorekin batera ikasia, pertsonaia ospetsuekin ibilia...\n+ “hil arteraino karlista” sutsua eta amorratua: karlista ezaugarri handia darama paparrean, gorri nabarmena, sotanatzar beltzaren gainean.\n+ Entzierroa korritu izan zuen S.Ferminetan.\n+ Nafarroan 9 hilabetez ez zuen urik dastatu, ardoa oso biguna omen zen eta.\n+ Testua ahaztu zaidan pintada xelebrea, Francoren aurka, Carlosen alde, pintatu omen zuen gaur Museoa den eraikuntzan, atxilotu eta egurra eman zioten poliziek.\n+ Foruen aldekoa, zentralismoaren aurka.\n+ Guardia Zibil asko hil zuten lurralde honetan, Badajozen, Errepublika garaian.\n+ Euskaldun oro ez da hiltzaile eta terrorista.\n+ Marxistak dakusa langile borroka orotan\n+ Bere familiakoek gerra zibilerako armak erosten aritu ziren.\n+ Tierra de Barrosekoak alperrak dira, kanpokoak egiten dute lan, agian eguraldi beroak du eragina alferkerian.\n+ Barrosekoa jende pobrea omen, ijitoak eta alperrak ere.\n+ Francok lur-jabeei kendu eta herri xeheari eman zizkien lurrak Plan Badajoz deritzon horretan.\n+ Inguralde dena da Plan Badajoz.\n+ Badajozkoa oso gogorra da kanpora doanean, langilea.\n+ Bada Portugalera bidean euskal sukaldaritzako jatetxea, garestia eta ona, nora Portugaldik datorren jendea.\nEta mila kontu. Datu pila eman dizkigu bere analisiarekin bat ez gentozen arren.\nZikoina asko dago lurralde osoan: habiak ageri dira eliza dorreetan, argindar posteetan zein tximinietan, hegaz zein habietan dakusagu zikoinok. Lur hezea, elikagaiz oparoa izaki.\nBotoa. Ez dakit zergatik idatzi nuen nota hau, zer esan nahi duen. Herriren bat ote?.\nPlan Badajoz bukatu da eta lehorreko lurrek eman diote jarraipena, ohiko larre horiek. Hainbat eta hainbat zezen da larrean barreiatuta. Ugariak dira zezen-probaketarako plazatxo zuri polit txikiak, zezen-plaza dotore nanoak. Harria eta burdina bilduzko aspaldiko zubi ederra, estuegia delako utzia.\netiketak: Bidaiak 99


Diputatuen Kontseiluak 2017ko maiatzaren 30eko Bileran onartutako gaiak - Artikulua - ORAIN Gipuzkoa\nDiputatuen Kontseiluak 2017ko maiatzaren 30eko Bileran onartutako gaiak\nKontratazio espediente hau onartzea: Foru Kontratazioen Zentralaren bitartez igogailuen mantenimendu zerbitzuari buruzko esparru akordioa egitekoa.\nKontratazio espediente hau onartzea: Foru Kontratazioen Zentralaren bitartez, bulegoko materialaren hornidurari buruzko esparru akordioa egitekoa.\nDiru laguntza hauen oinarri arautzaileak onartzea: landareen izurriteen eta gaixotasunen aurka kontrol biologikoko organismoen eta feromonen erabilera sustatzeko.\nDiru laguntza hauen oinarri arautzaileak eta 2017ko deialdia onartzea: Gipuzkoako enpresa ehunaren lehiakortasuna indartzea sustatzeko programakoak.\nAdostasuna adieraztea lankidetza hitzarmen proposamen honi: Euskal Autonomia Erkidegoko Administrazio Orokorrarekin, Arabako Foru Aldundiarekin eta Bizkaiko Foru Aldundiarekin sinatu beharrekoa, Euskal Autonomia Erkidegoko ikastetxeetan, DBHko 4. mailatik aurrera, ekonomia eta fiskalitateari buruzko unitate didaktiko komun bat ezartzeko hezkuntza-programa bat garatzera zuzendutako jarduketak definitzeko.\nOrdainketa kredituaren transferentzia egitea eta konpromiso kredituaren transferentzia egitea Ingurumeneko eta Obra Hidraulikoetako Departamentuan.\nProiektu hau onartzea: AP-1 autobideko zorroten mailakatua luzatzea, eta, Eskoriatzako Antontxu baserriaren ondoan, zerbitzugunerako edanuraren eta ur-beltzen kanalizazioak egiteko proiektua (19-ES-610/2015).\nKontratazio espediente hau onartzea: Aldundiaren eskualde sareko eta sare lokaletako errepideetan metalezko segurtasun hesiak jartzeko zerbitzua (3-SV-23/2017).\nCruz Roja Española erakundearekin sinatutako kontratu-programa aldatzea: mendekotasun egoeratan dauden pertsonei hainbat zerbitzu emateko (II. eranskina: langileen zerrenda eta III. eranskina: araubide ekonomikoa).\nOnartzea Añarbeko Urak SArekin (AGASA) sinatu beharreko lankidetza hitzarmena: Errenteriako Oiartzun ibaiaren ezkerreko ertzean, Iztieta pasealekuko kolektorearen proiektu eguneratuko eraikitze obrak burutzeko.\nOnartzea lan hauek egiteko proiektua eta dagokion kontratazio espedientea: Baliarraingo saneamendua gauzatzeko eta GI-3851 errepidea 1+350 eta 2+010 kilometro puntuen artean zabaltzeko.


Estreinaldiak: Maiatzak 1 • ZUZEU\nEstreinaldiak: Maiatzak 1\nEstreinaldiak: Maiatzak 1 –\nBi protagonista. 65 urte. Luzaroan mantendutako sekretu bat. Beren familia kontserbatzaileen beldur diren bi emakumek hamarkadetan zehar gordeko dute ezkutuan bere maitasun harremana.\n1921 urtea. Garai latza bizi du Espainiak: berunezko urteak dira, eta kaleko istiluak gauza ohikoa dira. Gangsterismoa eta negozio ilegalak gizartean txertatuta daude erabat. Aníbal Uriarte protagonista Bartzelonako hirira bidalitako duten polizia bat da, eta kaleko ordena mantentzea da bere lana.\nElías zinema-zuzendariaren ametsa lapurreta-film bat egitea zen. 2013ko udan albiste bat irakurriko du “Vallecaseko Robin Hood”-en, “estolderiako banda”-ren buruzagiaren, atxiloketari buruz. Orduan, bere ametsa gauzatzeko aukera aurkitu duela sentituko du. Eskutitz bat bidaliko du Robin Hood zigorra betetzen ari den espetxera. Itxura guztien kontra, handik hiru astetara erantzuna jasoko du Elíasek. Robin Hoodek onartu egin du berari bisitan espetxera joatea.\nCyrano istorioaren bertsio garaikidea. Ellie izeneko ikasle gazteak laguntza emango dio institutuko kide ezagun eta adoretsuenetarikoari begiz joan duen neska konkistatu dezan. Ellie protagonistak bere nahi eta sentimendu propioen aurka egin beharko du.\nAita-alaba bikote bat izango dira filmeko protagonistak. Pandemia hilkor batek mundua astindu ostean, harrapatuta dituen basotik egin beharko dute ihes.\nDi jiu tian chang / So Long, My Son\nTxinan 1980ko hamarkadatik orain arte izandako aldaketa sozial eta ekonomiko handietara egokitu beharko dira bi bikote. Berlineko zinema-jaialdiaren azken edizioan, Yong Mei eta Wang Jingchun protagonistek, hurrenez hurren, emakumezko eta gizonezko aktore onenen Zilarrezko Hartza lortu zuten.\nHiri aldirietako fantasia mundu batean giroturiko animazio lana. Bi elfo nerabe dira Ian eta Barley Lightfood anaiak, eta munduan zeharreko magia topatzea helburu duen bidai bati ekingo diote, haurrak besterik ez zirenean galdutako aitarekin azken egun bat igarotzeko aukera emango dien moduaren bila.\nNueva York. 50ko hamarkada. Lionel Essrog detektibe pribatu lanak egiten dituen eta Tourette Sindromeak jotako gizon bakartia da. Bere buruak eraikitako muga eta zailtasunak gainditu asmoz, adiskide mina zuen Frank Minna kidearen heriotza ikertzen hasiko da.\nHirokazu Koreeda zinemagile japoniarraren proposamen hau Veneziako Mostran proiektatuko zen, jaialdiari hasiera emanez. Sortzailearengan ohikoa den bezala, familia giroko istorio bat kontatuko du. Catherine Deneuvek eta Juliette Binochek elkarri kontu-eske ariko diren ama-alabak antzeztuko dituzte.\n2017. urtean, Berlingo Tiergarten oroigarrian gertatutako Garaipenaren Eguneko ospakizunak izango ditu oinarri dokumentalak.\n1940ko hamarkadan munduko emakume ederrena izendatua izan zen Hedy Lamarr aktore mitikoa. Interpretazioaz harago, bazuen bestelako pasiorik: inbestigatzaile eta asmatzaile paregabea izan zen.\nArtista, bildumagile, galerista, enkantegie… desberdinen bizitzetara emango digu sarbidra filmak. ‘For the love of art’ mugimenduaren eraginpean elkarbizitza egiten duten artisten labirintoan zehar, arte garaikidearen ertzak ezagutzeko aukera bikaina.


Azkuna Zentroak Zinemaldian aurkeztutako filmak proiektatuko ditu - Deia\ndeia.eus | bilbao 27.09.2021 | 16:08\n'Donostia Zinemaldia Azkuna Zentroan' ekimenaren aurkezpen-ekitaldia. Bilboko Udala\n'Donostia Zinemaldia Azkuna Zentroan' ekimenaren aurkezpen-ekitaldia.\nUrtero bezala, Azkuna Zentroak Donostiako Zinemaldiaren edizio honetan aurkeztu diren filmen hautaketa bat proiektatuko du gaurtik hasita, irailak 27, eta datorren igandera arte, urriak 3. Egun horietan zehar Zinemaldiaren azken edizioko lagin txiki bat ikusgai egongo da.\n11 filmek osatuko dute aurten zikloa. Urriaren 2an eta 3an, asteburua, haurrentzako animaziozko bi film izango dira goizean euskeraz, eta bi saio arratsalde bakoitzean.\nZikloa gaur goizean aurkeztu da prentsaurreko batean, eta bertan izan dira Fernando Pérez Azkuna Zentroko Zuzendaria, José Luis Rebordinos Zinemaldiko Zuzendaria, eta Vanesa Fernandez Zinebiko Zuzendaria. Aurkezpenean Javier Marco Josefina filmaren zuzendaria eta Emma Suárez eta Roberto Álamo bere protagonistak ere izan dira. Hauek biak aurkeztuko dute filma arratsalde honetan Auditorioan.\nGainontzeko emanaldiak Golem Alhóndiga zinema aretoetan izango dira aste osoan zehar.\nFernando Pérezek programaren aurkezpenean gogorarazi duenez, hautaketa honek zuzendari ospetsuen eta zinemagintza ulertzeko modu askotako belaunaldi desberdinetako zinemagile berrien tituluak konbinatzen ditu.\nJosefina (2021), Javier Marco zuzendariaren opera prima, izango da Azkuna Zentroan Zinemaldiaren astea inauguratuko duena. Emma Suárez eta Roberto Álamo protagonista dituen bakardadeari buruzko istorioa da hau.\nAsteartean jarraituko du programak, Titane (2021) filmarekin. Julia Docournauren bigarren filma da hau, eta aurtengo Cannes Zinelmaldian Urrezko Palma jaso zuen.\nGainera, hiru zuzendari hasiberriren lana programatu da: Noémi Merlant aktorea, Mi iubita, mon amour (2021) ezinezko maitasun istorioarekin; Laura Wandel Un monde (2021) bullying-i buruzko film hunkigarri batekin; eta Tea Lindeburg daniarra, Du som er i himlen / As in Heaven (2021) filmarekin, 1912ko Danimarkako literatur klasiko baten egokitzapena, zailtasunak dituzten emakumeei buruzko istorio bikaina, fedearen galerari buruzkoa. Film honek Zuzendaritza Onenaren Zilarrezko Maskorra lortu du eta Flora Ofelia Hofmann Lindahl aktore protagonistak Interpretazio Onenaren Zilarrezko Maskorra.\nZuzendari beteranoen artean Laurent Cantet-en Arthur Rambo (2021) filma hautatua izan da, sare sozialen botere manipulatzaileari buruzko istorioa. Bestalde, François Ozon Azkuna Zentrora bueltatuko da Tout sést bien passé (2021) filmarekin, gaur egungo gai bat jorratzen duena: eutanasiarako eskubidea. Veneziako Zinemaldian lehiatu ondoren, Xavier Giannolik Les illusions perdues (2021) filma aurkeztu du Donostian, Balzac-en eleberri baten egokitzapena, XIX. mendeko Frantzian probintziako idazle baten igoera eta erorketa kontatzen duena.\nZikloan Marocco (2021) ere proiektatuko da, Emanuel Pârvu zuzendari eta aktorearen bigarren filma, gure ekintzek, txikiak izan arren, besteei nola eragiten dieten erakusten saiatzen dena.\nHaurrek lehen aldiz gozatu ahal izango dute aurten zikloaz honako zinta hauekin:\nElfinak/The elfkins - Baking a difference (Los elfkins), Ute von Münchow-Pohl zuzendariarena, Elfieren abenturak kontatzen dituena: elfo txiki bat, Teoren lagun egiten dena, gozogile marmartia; eta Dragoiaren gidaria, Tomer Esheden zuzendariarena, Firedrake dragoi txikiaren abenturak kontatzen dituena.\nSarrerak salgai daude Golem Zinemen webgunean eta Azkuna Zentroko zinema-lehiatiletan 5 eurotan, 4 eurotan AZ txartelarekin.


Ume-umetatik baserrian lanean; eskola - Ahotsak.eus\nUme-umetatik baserrian lanean; eskola\nUme-umetatik baserrian lanean; eskola
Urte sasoi batzuetan baserrian lan gehiago egoten zen eta eskolara joan gabe gelditzen ziren. Umetako lanak baserrian zeintzuk izaten ziren. 11 urte bete aurretik Arrasatera joaten hasi zen esne-saltzen.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ARE-012-009 kodeko bideoa nahi duzula aipatzea: ahotsak@ahotsak.eus\nUrte sasoi batzuetan baserrian lan gehiago egoten zen eta eskolara joan gabe gelditzen ziren. Umetako lanak baserrian zeintzuk izaten ziren. 11 urte bete aurretik Arrasatera joaten hasi zen esne-saltzen.\nGaia(k): Familia eta harremanak » Lagunartea eta familia » Etxeko zereginak , Baserria » Baserriko lanak » Herrira saltzera, erostera , Ohiturak eta bizimodua » Hezkuntza » Eskola\n- Eskolan egon ziñan bittartian askotan imajinatzen dot sasoian arabera basarrixan be lan asko egongo zala.\n- Geratzen ziñan batzutan eskolara joan barik?\n- Batzutan bai, eta pozik gaiñera. Eskolara fatia baiño gurago. Ittaurren esaten gutsen, ganauei aurretik-eta, lagunketan.\n- Orduan umetan zetan laguntzen zenduen basarrixan: ittaurren itten, ez dakit, beste zeozetan, amari edo zeozetan?\n- Ba ura ekarri, eta horrek lanok izeten zien txikixe nintzen artien, horreik, baiña bueno!, orduen agudo zerketan zien. Guk arto sartzen be igual eta. Ya hamaika urtegaz hasi nitzen esniekin, hamaika urte kunplidu barik neukala. Arrasatera astuaz, e. Ez euen, kamiñoik be ez euen. Ibilli biher zan trenbide, oin be han dau, bide-estradia, ez naz pasau ez dakit noz ezkero, ez dakit. Hor esniekin nabillela ez dait zelan pasetan nitzen. Han, handik, Otala-zelaittik behera dauen zeretik ibiltten gitzen. Baiña oingo aldien, oin bide ona dauela esaten daue pasetako. Baiña txarra, e, burdixek danak bertatik, eta gero neguen-eta dana lokatzarie eitten zan. Bueno, txarra, txarra, txarra. Eta gorutza, berriz, aldatza izugarrixa ta.\nTratuan saltzen zuena\nPlaza Berriko Genara Aranbarriren eskolan\nEskolan ikasten zutena eta mojak\nEskolan 12 urte arte\nUmeak ezin eskolara bidali


Jatorri anglosaxoiko asmakizun askotan, panic button (beldur botoia-edo) delakoa aurki daiteke: esate baterako, ordenagailurako joko askok badute halako bat, eta haren funtzioa da pantailan kalkulo orri bat edo laneko …\nUdako oporrak amaituta edo amaitzear daude, eta laster hasiko zaizkigu egunkari, irrati eta telebista guztietan opor osteko sindromearekin gora eta behera. Bada, ditxosozko sindromeari aurre egiteko gatxet bitxia ekarri …\nCaliforniako Berkeley unibertsitateko ikerlari talde batek azaldu duenez, material berri bat garatu omen dute, argi-izpiak objektu baten inguruan desbideratuz objektua ikusezin bihurtzeko ahalmena duena. Arazotxo txiki bat beterik ez …\nLehengoan kontatu nizuen bezala, arazotxoak izan ditut erosi berri dudan Freedom Universal Keyboard teklatua behar bezala erabiltzeko. Eskumaldeko puntuazio zeinuak txarto banatzen ditu driverrak, eta beraz, kortxetearen teklari ematean …\nBlogarigai (eta blogari kontsumatu) alferrentzako tresna ezin hobea deskubritu dut gaurkoan. Beno, tresna baino, blog plataforma da: Posterous du izena, eta ‘dead simple blog’ (blog ezin errazagoa) gisa deskribatzen …\nHonako mezuetatik ihesi ibili naiz ahal izan dudan neurrian, baina sutan jarri naute ‘Turismoaren Mahaiak’ gaztelaren aldeko manifestuarekin bat egiteko erabilitako argudioak. Besteak beste, hizkuntz aniztasuna turismorako kaltegarri dela …\nAurrekoa 1 … 8 9 10 11 12 13 14 Hurrengoa


Atxagaren _Lekuak_ aitzakiatan I - Bidartekoan\nPro-Hemio / Etartea\nDio Cicerok, bere Topica liburuxkan topikoak bi gauza izan daitezkeela; lehendabizikoa argudioen jesarleku edo kokagunean.\nPentsa dezagun norbait doakiola abokaturen bati (edo filosofoari, segun eta Thesia edo Hypo-Thesia den, hau da galdera orokorra ala zehatza, eta sentitzen dut Ibon Sarasolak erdi aroko tesi kontzeptuetan oinarriturik kudeatu ohi dituen gerra pribatuengatik...); diot, badoakiola pertsona bat abokatuari gauza edo causam batekin. Abokatu horrek behingo batean begiratu behar dio galderari ea defendagarria denentz, eta hori bakarrik egin ahalko du baldin eta badakien argudiorik zelan bilatu.\nCiceroren ikaskidetzat jotzen den batek ...ad Herennium erretorika liburua idatzi zuen lehentxeago. Edozelan ere, hor ematen dira argudioak nondik atera, edozein kontuz ari garela ere. Demagun etimologian oinarritutako argudioak, eta orduan egiten dugu: ekonomia eta ekologia; biek hasieran Oikos, etxea, eta bigarrenez batak 'logoi', hau da berba edo tractatusa (ia-ia Wittgensteinen Proposizioa), eta bigak 'gnomoi' jakintza edo proberbioa (Aristotelek bere Erretorikan gnomé berdinduko du lehen proposizio orokorrarekin). Hortik, hau da, etimologiatik atera zitezkeen munduko Testa Koroatuak zuhaitzak landatzeaz gain beste zerbaitera jartzera, baldin eta National Geographic-ek aspalditik ez balu ataza Orwelldarrari ekin, alegia, "ekologista" dioen lekuan "kontserbazionista" jarri.\nBaina topoi argudioen jesarleku diren aldetik idatzi izan dut neu aspertzeraino behintzat, estilo liburuek lokailuez zihardutenean erakutsi zurruntasun faltsu eta kaltegarriaren kontra nebilenean (nahiz eta uste dudan ez dudala sekula irakurlerik izan, baina hori endemikoa da gurean, eta beharrak bikoiztera garamatzana etengabean), azken batez ez dut inoiz autoritatetiko argudiorik erabili, eta horixe da Euskalerri obediente eta esaneko honetan abokatu hark hartuko zukeen argudio eraginkor bakarra. Aski da honetaz.\nBigarren zentzuari eutsi baino lehenago, esan dezagun intuitiboki zentzu biok lotuta daudela. Joan Mari Lekuonak behin esan zidan bezala, "zuek gazteok sentimentua duzue, guk zaharrok memoria, eta hizkuntza batez ere memoria da". Hortik aurrera Chomsky bazter utzi eta hasi nintzen linguistika kognitiboan lanean, nire kalterako, Euskalerriko kadira guztiak Chomskydarraioak baitira... Baina sartu nintzen kulturek duten metaforizatzeko edo kontzeptualizatzeko moduez ikasten.\nHortik ikasi dut "diot" horren -i- esangura zaharra (=eman) lotuta dagoela guri debekatutako "deutsat" horregaz (=eutsi) zelanbait egoera pragmatiko edo eszena berberaren bi aldeak edo ikarrak baitira. Ez da kasualitatea, edo Kardaberazek esango zukeen bezala "zeian edo azokan saltzen ez da".\nBaina egia da bigarren adiera dramatikoagoa dela, erakargarriagoa, biziagoa. Pentsa dezagun Athenaseko Amphi-teatroari begira gaudela; hiru maila daude. Mircea Eliadek hitz egingo liguke hiru maila ontologikoez, zeru-lur-infernuaz; Arestik hitz egingo liguke munduko ardatzaz, eta erretorika modernoa ikasitako euskalariren batek hitz egiten ahalko liguke erregistroen ordez dekoroaz.\nOrain pentsa dezagun urtean zehar zein izan den euskal jendeak izan duen antzerki bakarretako bat: meza. Begiratu erretaulari, han duzue anfiteatro ugaritua. Kasuan ez dira elkarren ispilu, edo ispilu artez, bederen, gehiago da erdigunetik bazterretara doan garrantzia.\nErretorika klasikoak, eskutan erabiltzeko lehen aipatu ad herennium bezalakoek izango zuten zati bat oroimena lantzeari lotuta. Platok honi azpikeria zeritzon, baina zorionez jendea konturatuta zegoen badaezpada bere elkarrizketak idatzita zeudela eta beraz ez zirela bat ere naturalak. Beraz, ez zela zilegi hizlariari bapatekotasun intelijentea eskatzea etengabe, guk bertsolariei bezala (normala denez ez dute gehienetan jario intelijenterik sortzen).\nEta, bai, erretorika ikasketek oroimena lantzeko eta laguntzeko teknikak azaltzen zituzten.\nBata zen imajinatzea teatroaren aurrean zeundela, eta orduan argudio printzipalak erdialdean kokatuko zenituzkeen, eta horrela zure testuko argudio guztiak garrantziaren arabera; iruditaratutako espazio hori zutabe eta zutabe arteko habiekin hornituta zenuen, eta erraz sartu ahal zenituen argudiook hortxe. Horregatik antzina apaizek atzea ematen zioten jendeari: "Behin Maria Elizara eta bertan ipurdiaz aldarera" zioen Izpazterreko errefrau batek.\nBaina horixe da kontua, leku edo habia horiek ziren lociiak edo topoiak. Ni kontu horietaz nenbilenean hasi zen Atxaga listariaren kontuaz ere. Lekuak beraz... topoi.\nargudioa cicero erretaulak oroimena teatroa topica topoi


Osasun Langileak gara, ez itzultzaileak –\nAusazkoa omen den iniziatiba, osakidetzaren esparru osora zabaldua, zenbait langile euskara hutsean lanean hasi eta hilabete eskasetara. Pazienteei txosten klinikoak euskaraz ematen hasi eta berehala euskara ez dakiten horiei ikasteko beharra kendu nahi diegu. Hortaz, euskararen beharra kentzea osakidetzaren proiektu estrategikoa dugu egun.\nDakigunez, euskara guztiz isolatua dago osasungintzako egunerokotasunean. Ahozkotasunera, hautu pertsonalera, eta langileen kontratazio prekariora mugatua. Esparru hegemonikoak guztiz arrotz ditugu: idatzizkotasuna, barne komunikazioa, barne formazioa, barne funtzionamendua, zerbitzuburuen hautaketa, oposaketetan marjinatua (berezko funtzionamendu ustela gehituta, bere garrantzia hutsaren hurrengoa da), etab.\nez itzultzaileak, Osakidetza, Osasun langileak gara\nAintzat Osasungintza Euskalduntzeko Mugimenduko kidea, eta Osakidetzako langilea.


COVID-19 txertoa, sua Indiako Serum Institutuan: 5 hildako\nAsteartea, martxoa 9, 2021\nCOVID-19 txertoa, sutea munduko fabrikarik handienean: 5 hildako Indian\nKredituak Argazkia: Zee News\nIndiako Serum Institute munduko COVID-19 txertoak ekoizteko instalazio handiena da. Gaur egun bere instalazioak suntsitzen ari den sute baten biktima da.\nIndia, sua munduko COVID-19 txerto planta handienean: Indiako Serum Institutuan lan egiten duten suhiltzaileak\nKonpainiak esan du, hala ere, suteak ez diola eragingo produkzio sailari, bere jardunak ohiko moduan jarraitzen baitu.\nMurlidhar Mohol, Maharashtra hegoaldeko Pune hiriko alkateak, esan du sugarrak itzali ondoren bost gorpu aurkitu direla hondakinen artean. Suhiltzaileek.\nMaholek gaineratu du biktimak seguruenik eraikuntzako langileak zirela.\nSutearen zergatiak eta eragindako kalteak ikerketaren emaitzaren zain egon behar dute, abian da.\nSutea fabrika nagusian ez zela hasi omen zen eraikitzen ari ziren instalazio berri batean baizik.\nIndiako Serum Institute, AstraZeneca / Oxford Unibertsitateko COVID-1 txertoaren 19 mila milioi dosi egiteko planta.\nIndiako Serum Institute, esan bezala, munduko txertoen fabrikatzaile handiena da eta AstraZeneca / Oxford Unibertsitateko txertoaren mila milioi bat dosi kontratatu dituzte.\nPoonawallak joan den hilean Associated Press-i eskainitako elkarrizketan esan zuen 1.5. urterako ekoizpen-ahalmena urtean 2.5 mila milioi dosi izatetik 2021 mila milioi dosi urtera handitzea espero duela.\nAurten espero diren koronabirusaren aurkako txertoaren 12 mila milioi dosi baino gehiago, herrialde aberatsek 9 mila milioi inguru erosi dituzte dagoeneko, eta askok are gehiago erosteko aukerak dituzte.\nOndorioz, Serum Institutuak litekeena da garapen bidean dauden herrialdeek erabiliko dituzten txerto gehienak sortzea.\nIrakurri Italiako artikulua\nCOVID-19, Delhiko kutsaduraren gailurra: hotzak eta kutsadurak eragindako Indiako bigarren olatua\nCNBCren webgune ofiziala\nErresuma Batuko EMTak: zertan datza haien lana?\nSukarra sentitzen dut: nola bereiztu koronabirusaren sintoma beste gaixotasun batzuetatik?\nSuteak eta droneak erabiltzea, larrialdiei erantzun azkarra emateko Googleren proiektua\nCOVID-19 gure 2021 INTERSCHUTZ saltokian dago: hitzordua 2022ko ekainean\nHong Kong, 7 hildako eta 10 zauritu eraikinaren sutean\nEMS New Yorken, COVID-19ren eragina larrialdi zerbitzuetan 9-1-1: azterketa onartzen ...\nSartu gure buletinean\nAfrika, Tedros Ghebreyesus (OMEren zuzendaria): 'Kenya eta Ruanda eredu gisa ...\nItalia, COVID-19 Astrazeneca - Oxford txertoa 65 urtetik gorakoentzat ere eskuragarri dago\nTxile, biztanleria osoaren laurdenari emandako COVID-19 txertoa: 4 baino gehiago ...\nCovid aldaerak, Erresuma Batuko erregulatzaileak txerto esperimentaletarako onarpen gehigarriak planifikatzen ditu\nTxertoa, Emma-k Errusiako Sputnik V txertoaren ebaluazioa hasten du\nEbakuazio aulkiak: esku hartzeak akats marjinarik aurreikusten ez duenean, ...\nBiriketako aireztapena: biriketako haizagailu mekanikoa edo zer den eta nola ...\nAzokak eta Covid efektua, RETTmobil antolatzaileak: '2021 bertan behera, data ...\nPazientearen eta erreskateen segurtasuna, Spencer-en 10G sentsore zorrotzarekin, arriskurik gabe ...\nLondresek COVID-19 erasoa jasan zuenean, NHSk bi anbulantzia autobus jarri zituen martxan: ideia italiarra ...\nIdazteko [posta elektroniko bidez babestua] edo joan inprimakiaren posta.\n© 2021 - Larrialdi Live. Eskubide guztiak erreserbatuak.


Hala ere, pobreziak, zoritxarrez, pandemiarik mingarriena, justifikaezinena eta "toleratuena" izaten jarraitzen du, gure premiazko ekintza sozial eta politikoa eskatzen duena. Hain zuzen ere, duela 15 urte, pobreziarekin eta desberdintasunekin kezkatuta zeuden hainbat gizarte-kolektibok ekintzara pasatzeko erabakiarekin, Donostiako Zero Pobrezia Plataforma eratzea erabaki genuen. Nazioarte mailako kanpaina bat zen, 2000an Nazio Batuen Erakundeak adostutako Milurteko Garapen Helburuen harira jaioa.\nEgindako ibilbide honetan zehar, erakutsi ditugu pobreziaren eta bazterkeriaren hainbat adierazpen bai gure ingurune hurbilenean, bai munduko beste leku batzuetan; eta haien kausak ere identifikatu eta salatu ditugu. Ulertu dugu pobreziaren aurkako borroka asistentzialismoaren eta ekintza humanitarioaren logika aplikatzetik harago doala, eta gizartea aldatzeko borondate politiko eta herritarra behar duela, zuzentasunaren, justiziaren eta giza eskubideen balioetan sendo oinarrituta.\nHelburu hori jomuga izanda, eta pobreziak dimentsio asko dituenez, txirotasuna desagerrarazteko ezinbesteko zenbait arlo jorratu ditugu urte hauetan. Lehendabizi, azaleratu ditugu emakumeek sistematik jasaten dituzten bazterkeriak zenbait arlotan eta munduko zoko guztietan. Bigarrenik, hezkuntzaren edo osasunaren antzeko eskubide guztiak mundu osora hedatzea aldarrikatu dugu. Hirugarrenik, migratzaileen aurkako politikak salatu ditugu, kriminalizatzen baitute segurtasunaren bila ari diren pertsona, edota bizitza duina lortu nahi dutenei. Azkenik, agerian jarri dugu natura zaintzearen garrantzia pobrezia desagerrarazteko, adibidez, aldaketa klimatikoa geldituz edo ekoizpen eta kontsumo ereduak eraldatuz, azken horiek oinarritzen baitira baliabide naturalen xahupenean eta pertsonen esplotazioan. Baina protesta ez ezik, plataforman proposamenak ere egin ditugu. Horretarako, zenbait alternatiba eta benetako ekimenak partekatu ditugu aldaketak lortu nahian, esate baterako, bidezko merkataritza, kontsumo arduratsua eta gertukoa, edota finantza etikoak, besteak beste. Horiek guztiak, hain zuzen ere, oinarrituta daude lankidetzan, guztion ongi izatean eta eredu bidezkoago eta solidarioago batean, betiere tokian tokiko esparrutik giza garapen iraunkorra lortzeko.\nIrakaspen guzti horiekin, 15 urte ondoren eta mundua astindu duen pandemia baten erdian, gaur, urriaren 17an, oroitzen dugu Pobreziaren Aurkako Nazioarteko Eguna. Hala ere, osasun-larrialdi honek ezin du ezabatu atzo arte munduan gertatzen ziren bidegabekeriak. Gizarte askotan giza eskubideak larriki eta behin eta berriz urratzeari osasun-krisi bat gehitu behar zaio, eta horrek egoera larriagotu egingo du, desberdintasun eta prekarietate handiagoa sortuz, batez ere pertsona eta herri ahulenetan. Hala ere, COVID-19 hedatzea arazo globalen aurrean konponbide eta politika globalak adostu behar ditugula gogorarazten jarraitzeko aukera ere bada, eraldaketa pertsonal eta kolektibotik, inor ez atzean utzi gabe.\nHorregatik, Beste mundu bat beharrezkoa eta posiblea da: desberdintasunak ezabatu! lelopean, pobrezia ekidin daitekeela eta horretarako borondate politikoa behar dela, aldarrikatzen dugu. Baita irauli dezakegula ere egungo eredu ekonomikoa eta instituzional globala eta neoliberala, horren sorreraren eta betikotzearen arduraduna delako. Era berean, uste dugu herritarrek pobreziarekin eta desberdintasunekin amaitzen lagun dezaketela salaketaren, mobilizazioaren, gizartearen parte-hartzearen edo egunerokotasunaren bidez.


Hamar taldetan banatuta, 46 herritarrek parte hartuko dute 15. Kameratoian - Lea-Artibai eta Mutrikuko Hitza : Lea-Artibai eta Mutrikuko Hitza\nHamar taldetan banatuta, 46 herritarrek parte hartuko dute 15. Kameratoian\nParte hartzaileek zapatuan eta domekan egin ahalko dituzte grabaketak. Lanak domekan 12:00etarako aurkeztu beharko dira, Lekeitioko Ikusgarri zinema aretoan.\nEuskaltzaleen Topaguneak eta Lekeitioko Zine Bilerak elkarlanean antolatzen duten Kameratoia euskal ikus-entzunezkoen rallya egingo da asteburuan Lekeition. Lehiaketa 18 eta 35 urte bitarteko gazteei zuzenduta dago. Izena emateko aukera eguaztenean [urriak 23] amaitu zen. Hala, antolatzaileei iragarri dute aurten 46 herritarrek parte hartuko dutela lehiaketan; hamar taldetan banatuta ariko dira.\nGaia zein den barikuan [urriak 25] jakinaraziko zaie parte hartzaileei, posta elektroniko bidez. Zapatuan [urriak 26], ostera, film laburretan sartu beharreko ezaugarriak zehaztuko dizkiete. “Aurtengo berrikuntzetako bat hori da hain zuzen ere. Izan ere, lehen eskura ematen zitzaien gaia. Orain, aurretiaz posta elektronikoz bidalita, gaiaren inguruan hausnartzeko aukera daukate”. Hortik aurrera, parte hartzaileak grabaketak egiten hasiko dira. Hori bai, lan guztiak domekan [urriak 27] 12:00etarako Ikusgarri zinema aretoan aurkeztu beharko direla esan dute.\nSari banaketa ere domekan [urriak 27] egingo da, 17:00etan hasita, Ikusgarri zinema aretoan bertan. Zehaztu dutenez, lan sarituak aukeratzeko epaimahaia Yogurinha Borova musikariak eta Itziar Ituño aktoreak osatuko dute. Aurkezle lanetan, ostera, Ugaitz Alegria aktore ondarrutarra ariko da.\nFilm labur onenak 1.000 euroko saria eskuratuko du, eta Euskaltzaleen Topaguneak antolatzen duen Laburbira ikus-entzunezkoen zirkuitu biraren eta Durangoko Azokako Irudienea guneko ikus-entzunezkoen final handian (DemaSA) parte hartuko du. Bigarren film labur onena 600 eurogaz sarituko dute, eta DemaSA lehiaketan parte hartuko du. Publikoaren Saria ere egongo da, eta hori ikusleen esku egongo da.


EtnoMet (Aroaren berbaroak): Urmaela\nTesirako sortu zaidan zalantza bat dela-eta, laguntza bila natorkizue ea zirrikurik zabaltzen didazuen korapilo bat askatzeko. Kontua hauxe da:\nBehin zuritu duelarik, elurra urtzen hasten denerako urmeldu aditza topatu dut. Ondotxo dakizuenez, urmael berba Harluxet Hiztegiaren arabera, "Lurrazaleko sakongune natural edo kokaleku artifizial batean dagoen urbildu ez oso handia, normalean iraunkorra" da. Beraz, zentzukoa da pentsatzea, nolabait, elurra urtzen denean urmael bihurtzen dela. Nolanahi ere, hitz horren bigarren osagaiari erreparaturik, ez dakit zehatz zer izan litekeen "-mael" zorioneko hori; "-mel" izango balitz, "urmeldu" aditzean bezalaxe, baliteke "bel(tz)"-ekin zerikusia izatea. Adibidez: lurbel>lurmel>lurmen, hau da, "elurrik gabeko lurra", beltz geratzen dena, alegia. Baina, "-mel" ez bada, zer demontre izan liteke "-mael"? Nire katramila ulertuz gero, idatz ezazue zeozer, arren.\nposted by Kepa Diegez @ 10:29 AM\nAzkenean, burua etengabe erabili ondoren, honetara heldu naiz:\n"urmeldu terminoa urmael, umel, umeldu eta mela berbekin loturik bide dago. Urmael hitzaren bigarren osagaia iluna bada ere, *-mael, mel eta mela hitzek badirudi era onomatopeikoaren bitartez bustitasuna adierazten dutela mendebaldeko euskaran. Urmeldu aditza Candido Izagirrek (1959) jaso zuen Oñatin eta haren ustez “quitar la nieve” esan nahi zuen. Ba ote dira gaur egun urmeldu eta umeldu aditz berdinak? Baliteke. Ziurrenik, umel *ur+mel izan liteke eta mela-mela berba onomatopeikoak blai eginda esan nahi du. Umel izenondoa bero sargoriarekin ere badu zerikusirik. Adibidez, Markina aldean, eguraldi umela sargoritsua da eta beste zenbait bazterretan aro bustia"


Eutanasia: maitasun aldarria | Iritzia | Berria\nFelipe Izagirre - Gipuzkoako DHE elkarteko kidea\nDuela gutxi zendu da Portugaleten Maribel Tellaetxea. Alzheimerrak hartua zuen eta esana ere esana zuen kontzientzia galdu eta gorputzak erantzuteko gaitasuna galtzen zuenean, momentu horretan hil nahi zuela. Hori dena azken borondateetan idatzia zuen. Erabakia hartu zuen, eta zein heriotza duinagorik nork bere erabakia hartzen duenean baino.\nErabaki hau, ordea, legeek ez dute errespetatu. Familiartekoen esaldi honek ongi bainoago adierazten du: «Legeek nire ama bere borondatearen aurka bizitzera behartu dute, baina duintasunez hiltzea ukatu egin diote».\nIzan ere, Maribel ez da hil berak nahi zuen bezala: denboran zein forman, azken momentuko gaixotasun baten ondorioz baizik. Familiartekoek prentsaurrekoan adierazi zutenez, «naturak» eraman du. Legeek ukatzen ziotena «naturak» eskaini dio. Nik esaldi honi beste honako hau erantsiko nioke: naturak maitasunez jokatu du; legeek, aldiz, krudelkeriaz. Eutanasia = heriotza ona, maitasun aldarria da, eta Maribelen familiartekoek horixe nahi izan dute, hots, eutanasia legeztatzea maitasun ekintza hori garatu ahal izateko. Baina uko egin diete. Ez dut zalantzarik: maite dugun pertsona batek, edozein direlarik, aurretik idatzita edota kontziente delarik hil nahi duela eskatzen digunean eta pertsona horrekiko benetako maitasuna badugu, nork ukatu hiltzen laguntzea. Garbi dago hiltzen laguntzea ez dela krudelkeria, delitua, maitasun ekintza baizik. Maribelen borondatea eta nahia argia zen: «Ez dut bizi nahi duintasunik gabe». Argiago ezin adierazi. Baina zigor kodeak, gaurkoak behintzat, herritarrak sufrimenduan bizitzera behartzen ditu.\nKontua da, inkesta guztien arabera, populazioaren gehiengoa eutanasiaren despenalizazioaren aldekoa dela. Horrelako lege bat onartzeak ez du esan nahi bidea ireki eta denek bide horretatik joan behar dutenik. Horretarako daude protokoloak eta arauak, eta batez ere, garrantzitsuena norberaren hautua dago. Heriotzak forma eta modu desberdinak ditu, eta gaixotasunak ere bai. Baina lege bat egiten bada, non norberak aukeratzeko eskubidea bermatzen den, hori errespetatu beharko da, beste era batera hil nahi duena ere errespetatu beharko den bezalaxe. Maribelek hil nahi zuen, ahoz eta idatziz garbi utzi zuen; familiartekoek maite zutelako lagundu nahi zioten, baina eutanasia despenalizatzeko lege bat ez egonik, bere borondatearen aurka sufrimenduan bizitzera behartu dute. Eta Maribelena ez da kasu bakarra; gaixotasun degeneratiboak dituzten asko eta asko heriotza duina aldarrikatzen ari dira. Hor dago krudelkeria; ez dela errespetatzen pertsonaren eskubidea.\nLegeak, alta, ez daude herritarren pentsaeraren parean. Eutanasia deszigortzeko bide honetan, lehenik Ahal Dugu-Ezker Batua izan zen proposamena kongresura eraman zuena, baina beste zenbait partiduk, protagonismo nahian-edo, ez zioten jaramonik egin, eta bidean geratu zen. Ondoren, PSOEk aurkeztu zuen, eta proposamenak kongresuko mahaiaren kontrola pasatu zuen. Politikaren gorabeheren eta eskuinaren eraginez, ez du biderik egin. Egoera nahasi honetan ez dut argi ikusten zer gerta daitekeen, baina, dirudienez, sozialistak prest daude legea aurrera eramateko, betiere gai badira beste alderdiekin gobernu aurrerakoi bat osatzeko. Eskuinak ez du heriotzari buruz hitz egin nahi, berea bizitza da.\nBide honetan, Maribelen familiartekoek 273.000 sinadura bildu dituzte eutanasia despenalizatzeko eskatuz, eta kongresuko atarian eskatu dute eutanasiaren eta hiltzen laguntzearen despenalizazioa.\nBeraien arabera, populazioaren %85ek ondo ikusiko lukete eutanasia arautzea. Medikuen artean ere gehiengoa horren alde dago. Bizkaiko Medikuen Elkargoaren artean %86 dira alde daudenak eta %6,2 kontra.\nDena den, ez nuke hausnarketa xume hau bukatu nahi politikatik, sentimendutik baizik. Maribelen familiartekoei esan nahi nieke badela aspaldidanik espainiar estatuan Duintasunez Hiltzeko Eskubidearen aldeko elkarte bat, estatuko erkidegoetan zabaldurik dagoena, eta eutanasia legeztatzeko ahaleginetan diharduena. Eta zorionak beraiei ere amaren eta emaztearen gaixotasunetik abiatuz egiten ari diren ekarpenarengatik. Eta Maribeli: zaude bakean eta adiorik ez!\nEraso sexistekin ez da jolasten, Maia jauna